( 19 މެއި 2022 އާ ގުޅޭ )\n"އައި ތިންކް އައި ސޯ ހާ ސަމްވެއަރ..." އައިތަން މަޑުމަޑުން ކިޔާލިއެވެ.\n"އަންހެނެއްވިއްޔާ އައިތަންއަށް އެނގޭނެ." އައިރިކް ބުނެލީ ޖެއްސުމަށެވެ.\n"އޭނާއަށް އެނގޭތަ ދޮންބެ ބްލައިންޑްކަން." އައިތަން ވަގުތުން ބުނެލިއެވެ.\nގޭގެ ބިއްދޮށުގައި ހަދާފައި އޮންނަ ބޮޑު މަސްފެންގަނޑު ކައިރީ އައިރިކް ހުއްޓެވެ. އޭނާ ލައިގެން ހުރި ހުދުކުލައިގެ "ލެނިން" ގަމީސް ވަނީ ފޯވެގެން ގައިގަ ތަތްލައިފައެވެ. ވެހެމުންދިޔަ ބޯވާރޭގެ ފިނިން ނަފްސުގެ ދިލައަށް ފިނިކަމެއް ލިބޭން އޭނާ އެދޭ ކަހަލައެވެ. އޭނާ ވާރޭގެ ތެރެއަށް ނުކުތްމީ ދެވަނަ ފަހަރެވެ. ތަފާތަކީ މިވަގުތު އޭނާ އެހެރީ މަގުމަތީގެ ބަދަލުގައި ގޭގައިކަމެވެ. އޭނާގެ އެ މިނިވަންކަމަށް ހުރަސް އަޅާނޭ މީހަކު ނެތްކަމެވެ. ދެ ލޯ މަރާލައިގެން އައިރިކް ހުރިއިރު ލޮލަށް ނުފެންނަ މަންޒަރު ކަންފަތުން ސިފަކުރިއެވެ. މަޑުމަޑުން އޭނާގެ ކަނާއަތް ހިއްލާލިއެވެ. ނޭފަތާ ކައިރިކޮށްލިއެވެ. މުލައްދަނޑީގައި ހަރުލާފައި ހުރީ ފޮނިފޮނި މީރު ވަހެކެވެ. އެއީ އެ އަންހެންކުއްޖާ އޭނާގެ އަތުގައި ހިފި ހިސާބެވެ. ކާރުގައި ގެއަށް އައިއިރަށްވުރެ މިހާރު އެ ވަސް މަޑެވެ. އޭގެ އަސަރު ފިލާދަނީކަން ގައިމެވެ.\n"ހަމަ އެ ވަސް... އޭނާއަށް ވެދާނެތަ؟ އަޑު... އެއީ އޭނާގެ އަޑުތަ؟..." އައިރިކްއަށް ޔަގީނެއްނުވިއެވެ. ހަނދާނުގައިވީ އެ މަންޒަރުތަކާ ގުޅުވާ ނުލެވުނީ އެހެންވެއެވެ. އެއާއެކު ގަދަ ރުޅިއެއް އޭނާގެ މައްޗަށް ވެރިވެއްޖެއެވެ. އޭނާއަށް އެންމެ މުހިންމު ހިއްސުގެ ބޭނުން ކެނޑުނީތީ އައި ރުޅިއެވެ.\nރާއްޖެއިންބޭރުގައި ހުރެފައި އެނބުރި ވަޒަނަށް އައިރިކް އައުމަށްފަހު ގެއިން ބޭރަށް ނުކުތުން ހުއްޓާލީއެވެ. ދިރިއުޅުމުގެ ހުރިހާކަމެއް މަޑުޖެހުނީއެވެ. އޭނާގެ ލޮލަށް އިތުރަށް ކުރެވޭނޭ ފަރުވާއެއް ނެތެވެ. މިއަދަކީ އޭގެ ފަހުން އޭނާ ގެއިން ބޭރަށް ނުކުތް ފުރަތަމަ ފަހަރެވެ. ހަގީގަތުގަ އޭނާ ނުކުތީކީ ނޫނެވެ. އައިތަން އައިސް ގަދަކަމުން އޭނާ ދަމާފައި ނެރެ ކާރަށް އަރުވައިގެން ގެންދިޔައީއެވެ. އައިރިކްގެ ނުރުހުމާއި ރުޅިއާއި ހަޅޭކުން އަސަރެއް ނުކުރަނީ ހަމައެކަނި އައިތަންއަށެވެ. ބޭބެގެ ކޫސަނި ރުޅި ފެންނަ ކަމަކަށް އައިތަން ނުހަދަނީއެވެ. އެ ޠަބީޢަތުގެ އަސްލަކީ ކޮބާކަން އެނގޭތީއެވެ.\nއައިތަންއާއި އައިރިކްއާ ދެބެން ބޮޑުވީ އެއް އުނގަކުން ތަރުބިއްޔަތުވެގެންނެވެ. ނަމަވެސް ދެބެންގެ މިޒާޖު ތަފާތެވެ. ޤަބޫލުކުރާ ކަންތައްތަކާއި ގެންގުޅޭ އުސޫލުތައް އެކަކުއަނެކަކާ ނުބައްދަލެވެ. އުޅޭއުޅުން ވެސް މެއެވެ. އައިތަންއަކީ ރަޙުމަތްތެރީން ގިނަ ޒުވާނެވެ. މަންމައާއި ބައްޕައާ ޚިއްޞާނުކުރެވޭނެކަމެއް އޭނާގެ ނެތެވެ. ދިރިއުޅުން ބައްޓަންކުރަނީ އައިތަންގެ އަމިއްލަ ފަރުމާއަށެވެ. އެކަމުގައި މީހެއްގެ ނުފޫޒެއް އޭނާ ބަލައިނުގަންނާނެއެވެ. އެއާ ޚިލާފަށް އަބަދުވެސް އައިރިކް ފަރާތުން އަބުއި ގޮތެއް ފެނެއެވެ. ޚިޔާލުތައް ދުލާ ހަމައަށް ގެނައުމަށްވުރެ އޭނާގެ ހިތުގައި ހިފެހެއްޓިފައި ވެއެވެ. އަމިއްލަ ގޮތްތަކެއް އޭނާ ޚިޔާރުކުރަނީ ޢާއިލާގެ ވިޔަފާރީގައެވެ. އަމިއްލަ ދިރިއުޅުމުގެ ހުންގާނު އޮތީ މަންމައާއި ބައްޕަގެ އަތްމައްޗަށް ދޫކޮށްލާފައެވެ. އޭނާއަށް ހަޔާތުގެ އެ ބާބަކީ މާބޮޑު އަހައްމިއްޔަތުކަމެއް ދެވިފައިވާ ބައެއް ނޫނެވެ.\n"ރިކް!... ތެމިފޯވެގެން ކީއްތަ ތިކުރަނީ؟."\nއައިރިކްގެ ސަމާލުކަން އަތުލީ އެ އަންހެންވަންތަ އަޑެވެ. އޭނާ އެ ދިމާއަށް އެނބުރިލިއެވެ. މަޑު ހިނގުމުގައި އޭނާ އައެވެ. ފަރިތަކަމާއެކުއެވެ. ބިމަށްވުރެ ގޭގެ ތަޅުން އުސްކުރެވިފައިވާތީ ގޭތެރެއަށް ވަނުމަށް ތިން ހަރުފަތުގެ ސިޑިއެއް ހުއްޓެވެ. އެ ސިޑި ހުރި ހިސާބު ލަފާކުރުމާއެކު ފައިގެ ކޮޅުން ސިޑީގައި ޖައްސާލިއެވެ. އެއަށްފަހު ސިޑިން އަރައިގެން އައިރިކް އައެވެ. އޭނާގެ އަތުގައި އެތަނުގައި ހުރި އަންހެންކުއްޖާ ހިފަން އުޅުނެވެ. ނަމަވެސް އެ އަތް ޖެހުމާއެކު އައިރިކްގެ އަތް ހިއްލާލީއެވެ.\n"އައިލް މެނޭޖް... ކޮންއިރަކު ޝަހާއައީ؟." ހުޅުވާފައި ހުރި ދޮރުން އައިރިކް ކޮޓަރިއަށް ވަނީއެވެ.\n"ދެންމެ." އެއްއަތުން އަނެއްއަތުގައި ހިފަހައްޓާލުމާއެކު ޝަހާއަށް މޫނު ހަދާލެވުނެވެ. ނަމަވެސް އެ ފޫހިކަމުގެ އަސަރު އޭނާގެ އަޑުން ނުދެއްކިއެވެ.\n"މާލެ އައީ ކޮންއިރަކު." އައިރިކްގެ ހަގީގި ސުވާލަކީ އެއީއެވެ.\n"އިއްޔެ. ރިކް ވެސް މާލެ އައިކަމެއް ނުބުނެ ތިހުންނަނި. ބައްޕަ ބުނީމަ ޝަހާއަށް އެނގުނީ." އައިރިކް ކުށްދައްކަން އުޅެނީއޭ ހީވެ ޝަހާ އަވަހަށް ޝަކުވާކޮށްލިއެވެ.\n"މަންމައާ ބައްދަލުކޮށްފިންތަ؟. ދާންވީނު މަންމަ ކައިރިއަށް. އަހަރެން އިރުކޮޅަކުން ދާނަން. ވާހަކައެއް ބުނަން އެބައޮތް." އައިރިކް ބުންޏެވެ.\n"ހިނގައިދާނަން... އެކަމަކު ގިނައިރުވަންޏާ ހޯދަން އަންނާނަން." ޝަހާ ބުނެލިއެވެ.\nއޭނާ ނުކުތުމުން ކޮޓަރީގެ ދޮރު އައިރިކް ލައްޕާލައި ތަޅުލައިފިއެވެ. އަދި ބިއްދޮށަށް ނުކުންނަން ހުންނަ ދޮރު ކައިރިއަށް އައިސް އެފަދައިން ކަންތައްކުރިއެވެ. އެއަށްފަހު އޭނާ ގޮސް ވަނީ ފާޚާނާއަށެވެ.\nޝަބްނަމް ހޯދަމުން އައި ޝަހާއަށް ހުރެވުނީ ތުންކޮޅު ދަމާލައިގެންނެވެ. އައިރިކްގެ އެ ގެންގުޅޭ ދުރުކަން ޝަހާއަށް ކަމުނުދަނީއެވެ. އޭނާގެ ކޮޓަރިއަށް ނުވަންނާށޭ ދިމާލަކަށް ނުބުނެއެވެ. އެކަމަކު އޭނާ ވަދެއްޖެނަމަ ކޮންމެވެސް ގޮތަކުން ވީ އެންމެ އަވަހަކަށް އެ ކޮޓަރިން ޝަހާ ނެރޭނެއެވެ. އާންމުކޮށް ވާހަކަދައްކަން ތިބެނީ ގޭގެ ބޮޑުކޮޓަރީގައެވެ. ޝަހާއަށް އެއީ ދެމީހުން ތިބެން އެއްގޮތަކަށް ވެސް ކަމުދާ ތަނެއް ނޫނެވެ. ކައިވެނި ކުރެވެންދެން މިޒަމާނުގައި މަޑުކުރަނީ ކާކުހެއްޔެވެ. ޝަހާގެ ވިސްނުމަކީ ވެސް އެއީއެވެ. އަތުގައި ހިފާލައި ގާތްވެލުމުގެ ފުރުސަތެއް ވެސް ނެތީއެވެ. ކިތަންމެ ލޯބިވީ ނަމަވެސް ބައެއް ފަހަރު އައިރިކްގެ އެފަދަ އާދަތައްދެކެ ޝަހާ ފޫހިވެއެވެ. ލޯބިނުވާނަމަ މިހާރު އޭނާ އައިރިކްއާއެކު ނޫޅުނީހެވެ.\nގޭގެ ދެވަނަ ފަންގިފިލާގައި ފުޅާ ބެލްކަންޏާ ދިމާވާގޮތަށް އެލުވާފައި ހުރި ރަތްވަކަރުގެ ކުރެހުންއެޅި އުނދޯލީގައި ޝަބްނަމް އިނެވެ. އެއްފަރާތުގައި އަތް ޖެހޭ ހިސާބުގައި "ސާވިން ކާޓް"އެއް ހުއްޓެވެ. އޭގައި ކޮފީއާއި ސައި ބޮވޭނެ ގޮތް ހަމަޖެހިފައި ހުރި އިރު މަތިޖަހާފައިވާ ބިއްލޫރި ތަށްޓެއްގައި ފިހެފައި ހުރި ފޮނި ކާއެއްޗެހި ވެސް ހުއްޓެވެ.\n"ކޮބާ ދިމާވިތަ؟... ވާހަކަދެއްކި." އަތުގައި އޮތް ވާހަކަފޮތް ލައްޕާލާފައި ކައިރިއަށް އައި ޝަހާއާ ޝަބްނަމް ވާހަކަދެއްކިއެވެ. ޝަހާ ފުންނޭވާއެއް ދޫކޮށްލި ގޮތުން ޝަބްނަމް ހިނިތުންވެލިއެވެ. އުނދޯލީގެ ހެއްލުން މަޑުޖައްސާލާފައި ޝަހާގެ އަތުގައި ހިފާ ދަމާލިއެވެ. ގެނެސް އޭނާގެ ކައިރީ އުނދޯލީގައި ޝަހާ ބޭންދިއެވެ.\n"ރުޅިއައިސްފަތަ ހުރީ." ޝަބްނަމް އަހާލިއެވެ.\n"ނޫން. އިރުކޮޅަކުން އަންނާނަމޭ ބުނީ. އިހަށް މަންމަ ކައިރިއަށް ދާށޯ." ޝަހާ ބުންޏެވެ.\n"މަންމައަށް ހީވަނީ ކައިވެނި ކުރީމަހެން ދެން ރިކް ހަމައަކަށް އެޅޭނީ. އެއްވެސް މީހަކު ބުނާ ބަހެއް މިހާރު ނާހާ. ޝަހާ ވެސް ތިއައީނު. ކިޔެވުން ނިމުނީތަ؟." ޝަބްނަމް ވާހަކަދެއްކިއެވެ.\n"ނިމިއްޖެ. އޭރު މަންމަމެންނަށް ނާދެވޭނެތީ ނުބުނީ." ޝަހާ ބުންޏެވެ.\n"ޝަބްނަމް..." ދުރުގައި ހުރެފައި ފަޒްނާ ގޮވާލިއެވެ. މަޑުމަޑުން ހެއްލަމުންދިޔަ އުނދޯލު ޝަބްނަމް ހުއްޓާލިއެވެ. ފަޒްނާއަށް ކައިރިއަށް އައުމަށް އޭނާ އިޝާރާތްކުރިއެވެ.\n"ރިއާ އަތުވެއްޖެ." ޝަހާގެ ކުރިމަތީ ޝަބްނަމްގެ އާއިލާ ތެރޭގެ ހާލަތު ފާޅުކުރާން ފަޒްނާ ފަސްޖެހުނީއެވެ. އެކަން ޝަބްނަމް ނަގައިގަތެވެ. އޭނާ ބޯޖަހާލުމާއެކު އުނދޯލިން ތެދުވިއެވެ.\n"ފަޒްނާ! ޝަހާއަށް ހޫނުކޮށް ޗޮކުލެޓުތަށްޓެއް ގިރައިގެން ގެނެސްދީ. ދެން ކުއްޖަކު ފޮނުވައިގެން ރިކް ގާތުގަ ބުނޭ ޝަހާ އިނީ ބޮޑު އުނދޯލީގައޭ. ސޮރީ ޝަހާ، މަންމައަށް އިނދެވޭކަށްނެތް." ޝަބްނަމް ހިނިތުންވުމެއް ބަދަލުކޮށްލިއެވެ. އެންމެ ރަނގަޅޭ ބުނާ ފަދައިން ޝަހާ ބޯޖަހާލީއެވެ.\nއައިތަންއާއި ރިއާގެ ކައިވެންޏަށް އަދިވީ އެންމެ ދެ އަހަރެވެ. އެހެންވިޔަސް މިހާރު އެ ދެމަފިރިން އެ އުޅެނީ ވަރިނުވެވިގެންނެވެ. އެކަމާ ޝަބްނަމް އަޖައިބުވާހާ ވެއެވެ.\n"މިހާރުގެ ކުދީން ލޯބި މިވަނީ ކިހިނެއްތަ؟. ގައިމު ލޯބިވެގެން ދުރުގައި ނުތިބެވޭވަރުވެގެން ކައިވެނި މިކުރަނީ. އެކަމަކު ކައިވެނި ދަމަހައްޓާކަށް ނޭނގުނު." އައިތަންގެ ކޮޓަރިއާ ދިމާއަށް އައި ޝަބްނަމްގެ ހިތުގައި ވިއެވެ.\nކޮޓަރީގައި ޓަކިދިން އަޑަށް އައިތަން އައިސް ދޮރު ހުޅުވިއެވެ. ޝަބްނަމްއާ އެވަގުތު ކުރިމަތިލާން އައިތަން ބޭނުމެއްނުވިއެވެ. އެހެންވެ މަންމަ ދައްކަން އައި ވާހަކައެއް އޭނާ ހުއްޓުވިއެވެ. ރިއާއާ ދެ މީހުން ވާހަކަދައްކަނީ ކަމުގައި އައިތަން ބުންޏެވެ. މަންމައާ ފަހުން ބައްދަލުކުރާނަން ކަމުގައި އައިތަން ބުންޏެވެ. ހައިރާންކަމާއެކު ޝަބްނަމްއަށް ހުރެވުނީއެވެ. އައިތަން ސާފުކޮށް އެ ބުނަނީ މިވަގުތު އެ ދެމަފިރިންގެ ދެމެދަށް ޝަބްނަމް ނުވަނުމަށެވެ.\n"އައިތަން. ޒުވާބު ނުކުރާތި، އަތް އިސްނުކުރާތި. ކައިވެނި ރޫޅާލަންވާނީ އެނޫން އެއްވެސް ގޮތެއް ނެތިގެން." އެތެރެއަށް ވަންނަން އުޅުނު އައިތަންގެ އަތުގައި ކުއްލިއަކަށް ޝަބްނަމް ހިފެހެއްޓިއެވެ. އައިތަން ހަމައެކަނި ބޯޖަހާލީއެވެ.\n"މަންމަ ކައިރީ ވެސް ބުނީތަ؟" ކޮޓަރީގައި ހުރި ސޯފާގައި އިން ރިއާއަށް ދޮރުކައިރިން ޝަބްނަމް ދެއްކި ވާހަކަތައް އިވުނީއެވެ.\n"ރިއާ ކީއްކުރަން މިގެއަށް ތިއައީ." އައިތަން ބުންޏެވެ.\n"ދެމަފިރިން ދޭތެރޭ ހިނގާ ހުރިހާކަމެއް މައިންބަފައިންނަށް އަހަރެން ކިޔައެއްނުދެން. މީ އަހަރުމެން ދެމީހުންގެ ކަމެއްނޫންތަ." ރިއާ ހިތްހަމަނުޖެހުނެވެ.\n"އަހަރެން ގޭގަ އަޅާފަ އޮންނަންޏާ މަންމަމެން ސުވާލު ކުރާނެ ދޯ. އެމީހުންނަށް އެނގޭނެއެއްނު ކަމެއްވެއްޖެކަން. ކޮންމެހެން އަހަރެން ކިޔާނުދިނަސް. މަންމަ އެހީމަ އަހަރެން ބުނީ... ބުނިހާ ވެސް އެއްޗަކީ ވަރިވާން އުޅޭ ވާހަކަ." އައިތަން އައިސް އިށީނީ އެނދުގައެވެ. ދެމީހުންގެ ޖާގަ ހުރި ސޯފާގައި އިން ރިއާ ކުރިމަތިވާނޭ ހެންނެވެ.\n"އެހެންވިޔަސް ހެޔޮ. އައިތަން އަހަރެން ވަރިއެއް ނުކުރަމެންނު. ވަރިވީމަ މީހުން ކައިރީ އެއްޗެހިކިޔާ. މިހާރު ކިޔައިގެން ނުވާނެ." ރިއާ ބުންޏެވެ.\n"ރިއާ..." އައިތަން މަޑުމަޑުން ގޮވާލިއެވެ. ރުޅީގައި ރިއާގެ މޫނު ވަނީ ރަތްވެފައެވެ. އޭނާ އެހެން އިނދެފައި ދެން ރޯންފަށާނީކަން އައިތަންއަށް އެނގެއެވެ. އެނދުން އައިތަން ތެދުވިއެވެ. ރިއާ ޖެހިގެން ސޯފާގައި އޭނާ އިށީނެވެ.\n"އަދިވެސް ނުބުނަމެންނު މިގެއަށް އައީ ކީއްކުރަންކަން. އެރޭ ރިއާ ބުނީމެންނު އޯކޭއޭ. ނުކުމެގެން ދާށޭ. އައި ހެޑް އިނަފް ރިއާ." އައިތަން ވާހަކަދެއްކީ މަޑުމައިތިރިކަމާއެކުއެވެ.\nރިއާ ވާހަކަނުދައްކާ އިނދެފައި އައިތަން ހީކުރި ފަދައިން ފެށީ ރޯށެވެ. އައިތަން ގޭތެރެއިން ނުފެންނާތީ ރިއާގެ މައިންބަފައިން ވެސް ކުށްވެރިކުރީ އޭނާއެވެ. ރުޅިއައިސްގެން ކިޔާ އެއްޗިއްސަކީ ހަގީގަތެއް ނޫނެވެ. އެއީ ރުޅީގެ ޖަޒުބާގައި އިންސާނާ ހައްލާލުމުން ކިޔޭ އެއްޗިއްސެވެ. ކިޔުނު އެއްޗިއްސާމެދު ދެރަވެއްޖެކަން އަންގާކަށް ރިއާ ބޭނުމެއްނޫނެވެ. ގޯސް ހެދުނީ އޭނާއަށްކަން އެއްބަސްވާކަށް ވެސް ބޭނުމެއްނޫނެވެ. އެކަމަކު އައިތަން އޭނާ ބަލައިގަންނަން ވެސް ނުހަނު ބޭނުމެވެ. ރޮމުންރޮމުން އައިތަންގެ ގައިގާ ރިއާ ލައްވެލިއެވެ. އެ މަންޒަރު ބަލަން އުނދަގޫވީ ފަދައަކުން އައިތަންގެ އަތުގެ ތެރެއަށް އަނބިމީހާ ގެނެސް ގާތްކޮށްލިއެވެ.\nހުޅުވުނު ލިފްޓާ ދިމާއަށް ޝަހާ ބަލާލިއެވެ. އެއިން ނުކުތީ އައިރިކްއެވެ. އެ ފިރިހެންވަންތަ ސޫރައިގަ އެއްވެސް ތަރުތީބެއް ނެތެވެ. އެހެންވިޔަސް އެ ރީތިކަމަށް ޝަހާގެ ހިތް ތައުރީފުކުރިއެވެ. އަމިއްލަ ނަފްސަށް ވެރިކޮށްލި ލުއި ހިނިތުންވުމާއެކު އޭނާ އުނދޯލި މަޑުޖައްސާލިއެވެ. އައިރިކް ކައިރިވުމާއެކު އޭނާގެ އަތްތިލައިގެ ތެރެއަށް ޝަހާގެ އަތްތިލަ ހެޔޮވަރުކޮށްލިއެވެ. އަދި އައިރިކް އަތް ދަމައިގަތުމުގެ ކުރީން އެ އަތް ގެންގޮސް އުނދޯލީގެ ދަގަނޑުގައި ޖެއްސުވިއެވެ. އަވަސް ހަރަކާތެއް އައިރިކް ނުގެނައީ ޝަހާގެ ގަސްދަކީ އޭނާއަށް އުނދޯލި ހުރި ހިސާބު ބުނެދިނުން ކަމުގައި ދެކިގެންނެވެ. ނަމަވެސް އޭނާއަށް ނުފެންނަނީ ޝަހާގެ ނިޔަތް ބޭޒާރުކުރާ ދެ ލޮލެވެ.\n"ކޮފީ ބޯނަންތަ؟. މިތާ އެބަހުރި ހުރިހާ އެއްޗެއް. އަހަރެން ވެސް ހޮޓްޗޮކްލެޓް ބޮނީ. ކިހާ ފިނި ދުވަހެއް." ޝަހާގެ އަޑުގައި އުފާވެރިކަންވިއެވެ. އެ މޫޑު ހަރާބުކޮށްނުލާ ވޭތޯ އައިރިކް މަސައްކަތް ކުރިއެވެ. ކޮފީއެއް ބޯން އޭނާ އެއްބަސްވީ އެހެންވެއެވެ. ނިކަން ފާޑުވެރިކަމާއެކު ޝަހާ ކޮފީއެއް ތައްޔާރުކޮށްލުމާއެކު އައިރިކްގެ އަތަށް ޖޯޑު ލައިދިނެވެ.\n"ރަހަބަލާލަބަލަ." ޖޯޑު ހިފަހައްޓާލައިގެން އައިރިކް އިންނަން ފެށުމުން ޝަހާ ބުންޏެވެ. އެއާއެކު އައިރިކް ކޮފީ ޖޯޑު އުފުލާލާއި ކިރިޔާ ތުނބުގައި ޖައްސާލާފައި ތިރިކޮށްލިއެވެ.\n"ޝަހާ. އަހަރެން ކަހަލަ މީހަކާއެކު ޝަހާއަށް ފިއުޗާއެއްނެތް. މިވަގުތު އަހަރެން މިހުރީ ކައިވެންޏެއް ކުރެވޭފަދަ ރައިޓް މައިންޑަކުނޫން. އަހަންނަށް އެ ރެސްޕޮންސިބިލިޓީއެއް ނުއުފުލޭނެ. އަނތްބަކު ނުބެލެހެއްޓޭނެ."\n"އެހާ ދުވަސްކޮށްފަ ބައްދަލުވީމަ ތީތަ ރިކް ބުނަންވީ އެއްޗަކީ." ޝަހާގެ އަޑަށް އައި ބަދަލު އައިރިކްއަށް ފާހަގަވިއެވެ.\n"ޔޫ ވިލް ގެޓް އަ ފައިނާ ސޫޓާ ދެން މީ. އެ އިޚްތިޔާރު އަހަރެން ޝަހާއަށް މިދެނީ." އައިރިކް ކިތަންމެ ބަލައިގެން ވާހަކަދެއްކިޔަސް ޝަހާގެ ހިތަށް އުނދަގޫނުވެ ނުދާނޭކަން އެނގެއެވެ.\n"މީ ހަމައެކަނި އަހަރެމެންގެ ނިންމުމެއްނޫން. ދެ ފެމެލީގެ ވެސް ވަރަށް ބޮޑު އުންމީދެއް." ޝަހާ ބުންޏެވެ.\n"އަހަރެންނަށް ޝަހާ އުފަލުގައި ނުގެންގުޅެވޭނެކަން އެނގޭއިރު ވެސް ކައިވެނި ކުރަންވީތަ؟. މަންމައާއި ބައްޕައާ އަހަރެން ވާހަކަދައްކާނަން. އެއްވެސް މީހަކު ޝަހާއަށް ބްލޭމެއް ނުކުރާނެ." އައިރިކް ކައިވެންޏެއް ކުރާކަށް މިހާރު އެއްގޮތަކަށް ވެސް ބޭނުމެއްނޫނެވެ. ބައިވެރިޔާ ކަމުނުދަނީއެއް ވެސް ނޫނެވެ.\n"ނޫން. ތިގޮތް އަހަންނަށް އެކްސެޕްޓެއް ނުކުރެވޭނެ. އަހަރެން މަޑުކުރާނަން. ރިކް ކައިވެންޏަކަށް ރެޑީވަންދެން. މިހާރު ތިގޮތަށް ޑިޕްރެސްވެގެން އުޅުނަސް ތިކަމުން އަރައިގަންނަން އަހަރެން ހެލްޕްވާން ބޭނުން. މެރީ ކުރަން ވެސް ބޭނުން. ޕްލީޒް ރިކް. އަހަރެން ވެސް މިއައީނު. ދެން ގިނަވަގުތު ރިކްއާއެކު ހޭދަކުރެވޭނެ. އެހާ އަވަހަށް މި ރިލޭޝަން ނިންމާލަން ނޫޅޭ. ޕްލީޒް." ޝަހާގެ އަޑުގައިވީ އާދޭހެވެ.\n"ޝަހާއަށް ކެތްކުރެވޭނެތަ؟. އަހަރެން ކަހަލަ ނުފެންނަ މީހަކާއެކު ހުރި ހުރަސްތައް އަދި ޝަހާއަށް ނޭނގެނީ. އަހަންނާއެކު އެއްވެސް ކަމެއް ފަސޭހައެއްނުވާނެ." އައިރިކްއަށް ބުނެވުނެވެ. ހިސާބެއްގެ ހަރުކަށިކަން އެ އަޑުގައި ވިއެވެ. (ނުނިމޭ)


Konme dhuvaheh ge3gadi irah Male' City magumathee ulhun manaa kuranee\nކޮންމެ ދުވަހެއްގެ ތިން ގަޑިއިރަށް މާލެ މަގުމަތީ އުޅުން މަނާ ކުރަނީ\nމާސްކް އަޅައިގެން މީހުން މާލެ މަގުމަތީ އުޅެނީ\nކޮވިޑް-19 ފެތުރުން ކޮންޓްރޯލް ކުރުމަށް ޓަކައި އަންނަ ބުރާސްފަތި ދުވަހުން ފެށިގެން ކޮންމެ ދުވަހެއްގެ ހަވީރުގެ ތިން ގަޑިއިރު މާލެ ސަރަހައްދުގެ މަގުމަތީގައި އުޅުން މަނާ ކުރަން ހެލްތު ޕްރޮޓެކްޝަން އޭޖެންސީ (އެޗްޕީއޭ) އިން ނިންމައިފި އެވެ.\nއެޗްޕީއޭ އިން ބުނީ އަންނަ ބުރާސްފަތި ދުވަހުން ފެށިގެން ކޮންމެ ދުވަހެއްގެ ހަވީރު 5:00 އިން ރޭގަނޑު 8:00 އަށް މާލެއާއި، ވިލިމާލެ އަދި ހުޅުމާލޭގެ މަގުތަކުގައި ހިނގާބިނގާވެ އުޅުމާއި އެއްގަމު އުޅަނދުފަހަރު ދުއްވުން މަނާވާނެ ކަމަށެވެ. އަދި ކޮންމެ ދުވަހެއްގެ އެ ވަގުތަށް ޕަބްލިކް ޓްރާންސްޕޯޓްގެ ހިދުމަތް ހުއްޓާލާނެ ކަމަށް ވެސް އެޗްޕީއޭއިން ބުންޏެވެ.\nމީގެ އިތުރުން އަންނަ ބުރާސްފަތި ދުވަހުން ފެށިގެން މާލެ ސަރަހައްދުގެ މަގުތަކުގައި އުޅުން މަނާކޮށްފައިވާ ވަގުތުތައް ނޫން އެހެން ވަގުތުތަކުގައި މާލެ ސަރަހައްދުގެ މަގުތަކަށް އެކީގައި ތިން މީހުނަށް ވުރެ ގިނައިން ނުނުކުތުމަށް ވެސް އެޗްޕީއޭއިން އަންގާފައިވެ އެވެ.\nއަންނަ ބުރާސްފަތި ދުވަހުން ފެށިގެން މާލެ ސަރަހައްދުގެ މަގުމަތީގައި އުޅުން މަނާ ކުރި ނަމަވެސް ދައުލަތުގެ ބައެއް މުއައްސަސާތަކާއި ސަރުކާރު ހިއްސާވާ ކުންފުނީގެ މުވައްޒަފުންނާއި އެ ތަންތަނުގެ އުޅަނދުފަހަރު ނުކުމެ އުޅުން މަނައެއް ނުވާނެ ކަމަށް އެޗްޕީއޭއިން ބުންޏެވެ.\nއޭގެ ތެރޭގައި ސަލާމަތީ ބާރުތަކާއި ގާނޫނު ތަންފީޒު ކުރާ އިދާރާތަކުގެ ޑިއުޓީ މުވައްޒަފުންނާއި އެ މުވައްޒަފުން ދުއްވާ އުޅަނދު ފަހަރު އާއި، ސިއްހީ ހިދުމަތް ދޭ އިދާރާތަކުގެ މުވައްޒަފުންނާއި އެ މުވައްޒަފުން ދުއްވާ އުޅަނދުފަހަރު އާއި އެމްބިއުލާންސް ހިމެނެ އެވެ. ވެމްކޯގެ މުވައްޒަފުންނާއި އުޅަނދުފަހަރުތައް ވެސް ހިމެނެ އެވެ.\nމީގެ އިތުރުން އުރީދޫ، ދިރާގު، ބޭންކްތައް، އެސްޓީއޯ، ސްޓެލްކޯ، އެމްޑަބްލިއުއެސްސީގެ ޔުނީފޯމު އަޅައިގެން އުޅޭ ޑިއުޓީ މުވައްޒަފުންނާއި އެ މުވައްޒަފުން ދުއްވާ އުޅަނދު ފަހަރަށް ވެސް އެ ވަގުތު މަގުތަކުގައި އުޅެވޭނެ އެވެ. އަދި ދައިލަތުގެ "ޖީ" ބޯޑު ހަރުކޮށްފައިވާ އުޅަނދު ފަހަރުތަކާއި ޑިޕްލޮމެޓިކް އުޅަނދުފަހަރުތަކަށް ވެސް އުޅެވޭނެ އެވެ.\nއެޗްޕީއޭއިން ބުނި ގޮތުގައި، ނޭޝަނަލް އެމަޖެންސީ އޮޕަރޭޝަން ސެންޓަރުގެ ފާސް ލިބިފައިވާ ކޮންމެ މީހަކަށް ވެސް އެ ވަގުތުތަކުގައި މާލޭގެ މަގުތަކުގައި އުޅެވޭނެ އެވެ.\nހުޅުމާލެ ވިލިމާލެ މާލޭ ސިޓީ + އެޗްޕީއޭ ކޮރޯނާ ވައިރަސް ކޮވިޑް-19 ކޮވިޑް-19 އިގެ ބަލާއާފާތް އާއްމު ސިއްހަތުގެ ކުއްލި ނުރައްކަލުގެ ހާލަތު


India Ge Kureege Boduvazeeru Manmohan Singh Covid-19 Ah Fahssi Vehjje - Vaguthu\nއިންޑިއާގެ ކުރީގެ ބޮޑުވަޒީރު މަންމޯހާން ސިންހް ކޮވިޑް19 އަށް ފައްސިވެ، މިހާރު ދަނީ ދިއްލީގެ ހޮސްޕިޓަލުގައި އެނދުމަތިކޮށް ފަރުވާ ދޭންފަށައިފިއެވެ. ކުރީގެ ބޮޑުވަޒީރު މަންމޯހަން ކޮރޯނާވައިރަހަށް ޓެސްޓު ކޮށްފައިވަނީ ހުން އަންނަން ފެށުމުންނެވެ.\nއިންޑިއާގެ ނޫސް ތަކުގައި ރިޕޯޓު ކޮށްފައިވާ ގޮތުން ކުރީގެ ބޮޑުވަޒީރު ސިންހް ހުންނެވީ ކޮވިޑް ވެކްސިނުގެ ދެ ޑޯޒް ފުރިހަމަ ކޮށްގެންނެވެ. ކޮވެކްސިންގެ ފުރަތަމަ ޑޯޒް މާރޗް މަހުގެ4ވަނަ ދުވަހު ޖަހާފައިވާއިރު ދެވަނަ ޑޯޒް ޖަހާފައިވަނީ އެޕްރީލް މަހުގެ3ވަނަ ދުވަހުއެވެ.\nކުރީގެ ބޮޑުވަޒީރު މަންމޯހަން ކޮވިޑަށް ފައްސިވެ އެނދުމަތި ކުރެވުނު ހަބަރާއި އެކު ގިނަ ބަޔަކު އަންނަނީ އޭނާ އަށް އަވަސް ޝިފާއަކަށް އެދި މެސެޖްތައް ފޮނުވަމުންނެވެ. މިހާރުގެ ބޮޑުވަޒީރު މޯދީ ކޮށްފައިވާ ޓްވީޓެއްގައި ވެސް ވަނީ ކުރީގެ ބޮޑުވަޒީރަށް ދުޅަހެޔޮ ސިއްހަތަކާއި އަވަސް ޝިފާއަކަށް އެދޭ ކަމަށް ވިދާޅުވެފައެވެ.\nއިންޑިއާގެ 13 ވަނަ ބޮޑުވަޒީރުގެ މަގާމު ފުރާފައިވާ މަންމޯހަން އިންޑިއާއަށް ބޮޑުވަޒީރުގެ މަގާމުގައި ހުންނަވައި ހިދުމަތް ކުރައްވާފައިވަނީ 2004 ވަނަ އަހަރުން ފެށިގެން 2014 ވަނަ އަހަރުގެ ނިޔަލަށެވެ. އިންޑިއާގައި ކޮވިޑް ވޭދަނަތައް އިތުރުވެ ކޮވިޑް ފެތުރުން ކޮންޓްރޯލުން ނައްޓައިގެން ދިޔުމާއި އެކު މަންމޯހަން ވަނީ މިހާރުގެ ބޮޑުވަޒީރު މޯދީއަށް ސިޓީއެއް ފޮނުވާފައެވެ.\nމަންމޯހަން ވަނީ ކުރިޔާލާ އެންމެންނަށް ވާވަރަށް ވެކްސިން ރައްކާކޮށްފައި ބެހެއްޓުމަށް އެދިފައެވެ. އަދި ވެކްސިން ދޭން ވާނީ ދެފުއްފެންނަ އުސޫލެއްގެ މަތިން ކަމަށް ވިދާޅުވިއެވެ.\nއިންޑިއާގައި މިހާރު ބޭނުން ކުރަމުންދަނީ ކޮވެކްސިން އާއި ކޮވިޝީލްޑް ވެކްސިނެވެ. ވަރަށް އަވަހަށް ރަޝިއާއިން ތައްޔާރު ކޮށްފައިވާ ސްޕަޓްނިކް ވީ ވެކްސިން ލިބޭނެ ކަމަށް އެގައުމުން ބުނެފައިވެއެވެ.\nއޭޕްރީލް 20, 2021 01:50\nމަ ހީކުރީ މީނަ މަރުވެެްޖެ ކަމައް\nއޭޕްރީލް 20, 2021 09:38\nމުސްލިމުންގެ ލޭބޯ ފުރޭތައެއް ނެތިކުރައްވާށި


Boeing 777 ge boat thah ground kuran angaifi | Mihaaru\nދުނިޔެ / ބޯއިން\nބޯއިން 777 ގެ ބޯޓުތައް ގްރައުންޑް ކުރަން އަންގައިފި\nޔުނައިޓެޑް އެއާލައިންސްގެ ބޯޓުގެ އިންޖީނުގެ ބައިތައް ޑެންވާ ސިޓީގައި މީހުން ދިރިއުޅޭ ސަރަހައްދަކަށް ވެއްޓިފައި. --ފޮޓޯ:އޭއެފްޕީ\n22 ފެބުރުއަރީ 2021 - 14:03\nވޮޝިންޓަން (ފެބްރުއަރީ 22) - ބޯއިން މަރުކާގެ ޖެޓެއް އެއާޕޯޓުން ނައްޓާލިތަނާހެން އެއް އިންޖީނަށް މައްސަލައެއް ދިމާވެ، އިންޖީނުގެ ބައިތައް އެމެރިކާގެ ޑެންވާ ސިޓީގައި މީހުން ދިރިއުޅޭ ސަރަހައްދަކަށް ވެއްޓުނު ހާދިސާ އަށް ފަހު ބޯއިން 777 ގެ ބޯޓުތައް ގްރައުންޑް ކުރަން އެ ކުންފުނިން އަންގައިފި އެވެ.\nމައްސަލަ ދިމާވި ބޯއިން 777 ގެ ބޯޓުން 231 ފަސިންޖަރުންނާއި 10 ކްރޫން ދަތުރުކުރި އެވެ. އެ ހާދިސާގައި އެއްވެސް މީހަކަށް ގެއްލުމެއް ނުލިބެ އެވެ. ބޯޓު ވަނީ ސަލާމަތުން ޑެންވާ އެއާޕޯޓަށް ޖައްސައިފަ އެވެ.\nބޯއިން 777 ގެ ބޯޓުތައް ބޭނުންކުރާ ޔުނައިޓެޑް އެއާލައިންސް އާއި ޖަޕާނުގެ ބޮޑު ދެ އެއާލައިނަކުން ވަނީ 62 ބޯޓުގެ ދަތުރުތައް ހުއްޓާލައިފަ އެވެ. ކޮރެއަން އެއާ އިން ވެސް ވަނީ ހަ ބޯޓު ގްރައުންޑް ކުރާނެ ކަމަށް ބުނެފަ އެވެ.\nބޯއިން އިން ބުނީ ޑެންވާގައި މައްސަލަ ޖެހުނު ބޯޓުގައި އަޅާފައިވާ އިންޖީނު ބޭނުންކުރާ 128 މަތިންދާ ބޯޓު ގްރައުންޑް ކުރަން އަންގާފައިވާނެ ކަމަށެވެ.\n"އިންޖީނަށް ދިމާވި މައްސަލަ ތަހުގީގު ކުރަމުން ދިޔަ ނަމަވެސް، މިހާރު ބޭނުންކުރާ 69 ބޯޓާއި ބޭނުންކުރަން ތައްޔާރުވެފައިވާ 777 ގެ 59 ބޯޓުގެ އޮޕަރޭޝަންތައް ހުއްޓާލުމަށް ވާނީ އެދިފައި،" ބޯއިން އިން ނެރުނު ބަޔާނެއްގައި ބުނެފައިވެ އެވެ.\nމައްސަލަ ޖެހުނު ބޯޓުގައި ބޭނުންކޮށްފައިވަނީ ޕްރެޓް އެންޑް ވިޓްނީ 4000-112 ގެ އިންޖީނެވެ.\nފެޑެރަލް އޭވިއޭޝަން އެޑްމިނިސްޓްރޭޝަން (އެފްއޭއޭ) އިން ބުނެފައި ވަނީ 777 ގެ މޮޑެލްގެ ބޯޓުތައް ބޭނުންކުރާ އެމެރިކާގެ ހަމައެކަނި އެއާލައިނަކީ ޔުނައިޓެޑް އެއާލައިންސް ކަމަށެވެ. ދެން އެ މަރުކާގެ ބޯޓުތައް ބޭނުން ކުރަނީ ޖަޕާނާއި ސައުތު ކޮރެއާގެ ބޯޓުތަކުގަ އެވެ.


އެސްފީނާ7– DhiSalafiyyah\nޝަރުޢީ ރުޤްޔާއަށް އަލިއަޅުވާލާއިރު މުހިންމު ނުކުތާއެއް ފާހަގަކޮށްލަން ޖެހެއެވެ. އެއީ ރާއްޖޭގައިވެސް މިހާރަކަށް އައިސް ބައެއް ބޭފުޅުން ރުޤްޔާ ކުރުމުގެ ނަމުގައި އެކި ކަންކަމަށް ވަކި އާޔަތްތަކެއް ޚާއްޞަކޮށް، އެއާޔަތްތައް ކިޔަންވީ މިންވަރު އަންގައި، އެކިކަންކަމަށް ރުޤްޔާ ކުރުމުގައި ޚާއްޞަ އާޔަތްތައް ކިޔައި ރުޤްޔާ ކުރުމުން ދެއެވެ. މިޘާލަކަށް ގައިން ދިލަނަގާނަމަ ވަކި އާޔަތްތަކެއް، އަދި ކިޑްނީ ބަލި ޖެހިފައި ވާނަމަ ވަކި އާޔަތް ތަކެއް، އަދި ދަރިން ނުލިބޭނަމަ ވަކި އާޔަތްތަކެއް މިވެނިވަރަކަށް ކިޔަން އަންގާފައި ވެއެވެ. މިއީ އެއްގޮތަކަށްވެސް ރަނގަޅު ކަމެއް ނޫނެވެ. މިފަދައިން އާޔަތްތައް ޚާއްޞަ ކުރުމާ ބެހޭގޮތުން ސުޢޫދީ ޢަރަބިއްޔާގެ ޢިލްމީ ދިރާސާތައްކޮށް ފަތުވާދޭ ދާއިމީ ކޮމިޓީގެ ފަތުވާއެއްގައި ވެއެވެ: މި ކޮމިޓީގައި ތިއްބެވި ޢިލްމުވެރިންނަކީ: بكر أبو زيد ، صالح الفوزان ، عبد الله بن غديان ، عبد العزيز آل الشيخ ، عبد العزيز بن عبد الله بن باز.\nކޮމިޓީ އާ ކުރެވުނު ސުވާލު: ޝަރުޢީ ރުޤްޔާބެހޭގޮތުން އަޅުގަނޑުވެސް ތިޔަބޭފުޅުންނާ ސުވާލެއްކުރާނަމެވެ. ކޮންމެ ކަމަކަށް، ބައެއް އާޔަތްތެއް ވަކި ޢަދަދަކަށް ކިޔުމަށް ޚާއްޞަކުރެވިދާނެ ހެއްޔެވެ؟ ނުވަތަ ނޫން ހެއްޔެވެ؟ މިޘާލަކަށް މިވަނި އާޔަތެއް 2001 ފަހަރު ކިޔުމަށެވެ. ނުަވަތަ އަދި އެނޫންވެސް ގޮތަކަށެވެ.\nޖަވާބު: “ޝަރުޢީ ރުޤްޔާވަނީ ޤުރުއާނުންނާއި އަދި ޝަރުޢީ ދުޢާތަކުންނެވެ. އާޔަތެއް ނުވަތަ ދުޢާއެއްވިޔަސް ވަކި ޢަދަދަކަށް ކިޔުމަށް ކަނޑައެޅުމަށް ދަލީލެއް ބޭނުންވާނެއެވެ. ހަމަކަށަވަރުން ނަބިއްޔާ صلى الله عليه وسلم ދުޢާއެއްކުރައްވާނަމަ ބައެއްފަހަރު ތިން ފަހަރު ތަކުރާރުކުރައްވާކަން މެނުވީ، އެކަމުގައި އަޅުގަނޑުމެންނަށް ދަލީލެއް އެނގިފައެއް ނުވެއެވެ.\nފަހެ، ޢާއިޝަ رضي الله عنها ގެ އަރިހުން ރިވާވެގެން އައިސްފައިވެއެވެ.\n«أن النبي – صلى الله عليه وسلم – كان إذا أوى إلى فراشه كل ليلة جمع كفيه ثم نفث فيهما فقرأ فيهما (قل هو الله أحد) و (قل أعوذ برب الفلق) و (قل أعوذ برب الناس) ثم يمسح بهما ما استطاع من جسده، يبدأ بهما على رأسه ووجهه وما أقبل من جسده، يفعل ذلك ثلاث مرات» [صحيح البخاري فضائل القرآن (5017) ، سنن الترمذي الدعوات (3402) ، سنن أبي داود الأدب (5056) ، مسند أحمد (24853)]\nމާނަ: “ހަމަކަށަވަރުން ނަބިއްޔާ صلى الله عليه وسلم ކޮންމެ ރެއަކުވެސް ތަންމަތީގައި އޮށޯވެ ދެއަތްޕުޅު ޖަމާކުރެއްވުމަށްފަހު އެއަށް ފުމެލައްވައެވެ. ފަހެ ( قل هو الله أحد ) ( قل أعوذ برب الفلق ) ( قل أعوذ برب الناس ) އެއަށް ކިޔުއްވައެވެ. އެއަށްފަހު ވީވަރަކުން ހަށިގަނޑުގައި ދެއަތް ހިންގަވާލައްވައެވެ. ފައްޓަވަނީ ބޮލާއި މޫނުފުޅުންނެވެ. އަދި ހަށިގަނޑުގެ ކުރިމަތީގައިވާ ގުނަވަންތަކުންނެވެ. (އެބަހީ: މޭފުޅާއި ބަނޑުފަދަ ގުނަވަންތަކުންނެވެ.) އެފަދައިން ތިންފަހަރު ކަންތައް ކުރައްވައެވެ.” \nމިގޮތުން ރުޤްޔާ ކުރުމުގައި މާތް ނަބިއްޔާ ޞައްލަﷲ ޢަލައިހިވަސައްލަމަ ވަނީ ބައެއް ސޫރަތްތަކާއި އާޔަތްތައް ޚާއްޞަކުރައްވާފައެވެ. މިގޮތުން ފާތިޙާ ސޫރަތާއި، ސޫރަތުލް ފަލަޤި އާއި ސޫރަތުއް ނާސި ރުޤްޔާ ކުރުމުގައި ޚާއްޞަވެފައިވާކަން ސުންނަތުގައި ޘާބިތުވާން އެބައޮތެވެ.  އަދި އާޔަތުލް ކުރުސިއަކީ އެހެން ހުރިހާ އާޔަތްތަކަށްވުރެ މަތިވެރިވެގެންވާ އާޔަތެއްކަމުގައިވެސް ޘާބިތުވާން އެބައޮތެވެ.  ހަމައެއާއެކު ސޫރަތުލް ބަޤަރާ ކިޔެވޭ ގެއަކުން ޝައިޠާނާ ދުރުވާނެކަންވެސް ޘާބިތުވާން އެބައޮތެވެ.  ﷲ ސުބުޙާނަހޫ ވަތަޢާލާ އެވަނީ މުޅި ޤުރުއާނަކީ ޝިފާއެއްކަމުގައި ބަޔާންކުރައްވާފައެވެ.  އެހެންކަމުން، ޤުރުއާނުގެ ކޮންމެ ސޫރަތަކާއި ކޮންމެ އާޔަތަކީ ބަލިތަކަށްވާ ޝިފާއެކެވެ. ކޮންމެ ސޫރަތަކާއި އާޔަތެއް ރުޤްޔާގެ ގޮތުގައި ކިޔެވޭނެއެވެ. އެކަމުގައި މައްސަލައެއް ނެތެވެ. މައްސަލައަކަށްވަނީ ވަކި އާޔަތްތަކެއް ޚާއްޞަކުރާ ހިސާބުންނެވެ. އަހަރެމެންނަށް ހަމައެކަނި ޚާއްޞަކުރެވޭނީ ޝަރުޢުގައި ޘާބިތުވާ ސޫރަތްތަކާއި އާޔަތްތަކެވެ. އެފަދައިން ބުނާ ބޭކަލުން، އެއީ ތަޖުރިބާއަށް ބިނާކޮށް ޚާއްޞަ ކުރާ އާޔަތްތަކެއް ކަމުގައި ބުނެއެވެ. ނަމަވެސް އެގޮތަށް ތަޖުރިބާ އަށް ބިނާކޮށް، އާޔަތްތަކާ އަދި އެހެނިހެން ދުޢާތައްވެސް ޚާއްޞަ ކުރުމަކީ ހުއްދަކަމެއް ނޫންކަމުގައި ދަލީލުތަކުގެ އަލީގައި ޢިލްމުވެރިން ބަޔާންކުރައްވާފައިވެއެވެ. \nރުޤްޔާކުރުމުގައި އާޔަތްތައް ޚާއްޞަކުރުމާބެހޭ ގޮތުން އިތުރު މަޢުލޫމާތު ހޯދާލުމަށް މި ދެ ލިޔުން ކިޔާލާށެވެ: https://dhisalafiyyah.net/article/10613\nއަދި ރުޤްޔާ ކިޔެވުމުގައި ތަޖުރިބާއަށް ބަރޯސާވުމާ ބެހޭ ގޮތުން އިތުރު މަޢުލޫމާތު ހޯދާލުމަށް މިލިޔުން ކިޔުއްވާށެވެ: https://dhisalafiyyah.net/article/6628\n فتاوى اللجنة الدائمة 2/209 – 210\n ބައްލަވާ: ޞަޙީޙުލް ބުޚާރީ: (4439، 5736) މުސްލިމް: (2201)\n ބައްލަވާ: މުސްލިމް: (810)\n ބައްލަވާ: މުސްލިމް: (780)\n ބައްލަވާ: مجلة الدراسات العقدية (23/178).


Zeenat Aman ah jinsee goanaa koggen police ah | Mihaaru\nޒީނަތު އަމަން: 80 ގެ އަހަރުތަކުގައި ވަރަށް މަޝްހޫރުވި ބަތަލާއެއް\n01 ފެބުރުއަރީ 2018 - 06:25 1 comment\nކުރީގެ މަޝްހޫރު ބަތަލާއެއް ކަމަށްވާ ޒީނަތު އަމަން އަށް އިންޑިއާގެ ވިޔަފާރިވެރިއެއްގެ ފަރާތުން ޖިންސީ ފުރައްސާރަ އާއި އެކި ގޯނާތައް ކުރިމަތިވާތީ އެންމެފަހުން ފުލުހުންނަށް މައްސަލަ ހުށަހަޅައިފި އެވެ.\nއުމުރުން 66 އަހަރުގެ ޒީނަތު ހުށަހެޅި މި މައްސަލަ ބަލަމުން އަންނަ ކަމަށް މުމްބައި ފުލުހުން ބުންޏެވެ. އިތުރު ތަފްސީލު ދެމުން ފުލުހުންގެ އިސް އޮފިސަރަކު ވިދާޅުވީ ޒީނަތާއި އޭނާގެ ފަހަތުން އުޅޭ ވިޔަފާރިވެރިޔާ އަކީ ތަންކޮޅެއް ކުރިންސުރެ ދަންނަ ދެ މީހުން ކަމަށާއި ނަމަވެސް ކޮންމެވެސް ކަމަކާ ހިތްހަމަނުޖެހިގެން ޒީނަތު އެމީހާއާ ވާހަކަ ދެއްކުން ހުއްޓާލީ ކަމަށެވެ.\nޒީނަތު ވާހަކަ ނުދައްކަން ފެށުމުން އެ މީހާ ފޯނުކޮށްގެން އުނދަގޫކޮށް، ދާހާ ތަނަކަށް ފަހަތުން ދާން ފެށީ ކަމަށް ވެސް ފުލުހުން ބުންޏެވެ. އެމީހާއާ ވާހަކަ ދައްކައިގެން އެކަން ހުއްޓުވޭތޯ ޒީނަތު މަސައްކަތް ކުރި ކަމަށާއި ނަމަވެސް އެމީހާ އެކަން ނުހުއްޓުމުން ފުލުހުންނަށް ޝަކުވާ ހުށަހެޅީ ކަމަށްވެ އެވެ.\nޒީނަތުގެ މަޝްހޫރު ފިލްމުތަކުގެ ތެރޭގައި "ހަރޭ ރާމާ ހަރޭ ކްރިޝްނާ" އާއި "ސަތިޔަމް ޝިވަމް ސުންދަރަމް"، "ހީރާ ޕަންނާ"، "ގުރުބާނީ"، "ޔާދޯން ކީ ބާރާތު" އަދި "ޑޮން" ހިމެނެ އެވެ.\nއެކްޓަރު މަޒްހަރް ޚާނާއި ޒީނަތު ކައިވެނި ކުރީ 1985 ގައެވެ. މަޒްހަރާއި ޒީނަތަށް ފިރިހެން ދެ ކުދިން ލިބިފައިވެ އެވެ. ކުދިން ލިބުމާ ގުޅިގެން ޒީނަތު ފިލްމީ މައިދާނާ ދުރުގައި ދުވަސްކޮޅަކު ހުއްޓެވެ. އެއީ ފިރިމީހާ މަޒްހަރު ވަރަށް ބޮޑަށް ބަލިވެގެންނެވެ. މަޒްހަރު ވަނީ 1989 ގައި މަރުވެފަ އެވެ. އޭގެ ފަހުން ޒީނަތު ކައިވެންޏެއް ނުކުރެ އެވެ.\nއޭގެ ފަހުން މަދުމަދުން ފިލްމުތަކުން ޒީނަތު ފެނުނު ނަމަވެސް ފިލްމީ ދުނިޔޭގައި ފާހަގަކޮށްލެވޭ މަސައްކަތެއް އޭނާ ކޮށްފައެއް ނެތެވެ.\nއިތުރު ލިޔުންތައް ބޮލީވުޑް އިންޑިއާ ޖިންސީ އަނިޔާ ޖިންސީ ގޯނާކުރުން\nޖިންސީ ޝިކާރައަކަށް އަމިއްލައަށް ވެސް ވޭ: ސަރޯޖް\nފްލައިޓް ތެރޭ ޒާއިރާއާ ބެހުނު މީހާ ހައްޔަރުކޮށްފި


އާ ރާގެއް ނޫން.. – Esfiya\n“ޓްރޫލީ މެޑްލީ ޑީޕްލީ” އަކީ އަހަރެންގެ އަބަދުގެވެސް އެންމެ ރީތި ލަވައެވެ. ރީތި އަބަދުވެސް ރީތި ލަވައެކެވެ. އެ ލަވައެއްގެ ފުރިހަމަކަމަށް ބަދަލެއް ނާންނަ ލަވައެކެވެ. ބޮލުގައި ރިއްސާ ހަދާނެ ގޮތް ހުސްވުމުން އެލަވައެއް އަޑުއަހާލުމުން ބޮލުގައި ރިހުން އެއްކޮށް ފިލައިގެންދާ ލަވައެއްވެސް މެއެވެ. އެހާވެސް ” ލޯބި ” ލަވައެކެވެ. އެލަވައެއް ޕްރޮމޯޓް ކުރުމުގައި ވަރުބައްޔެއް ނުވާ ލަވައެކެވެ. ކުރުކޮށް ފޮނިކޮށް ބުނަނީނަމަ އެވަރުގެ އެއްވެސް ލަވައެއް އަދި އަދަށް ދާންދެންވެސް އެހެން ބަޔަކަށް އުފެއްދިފައެއް ނުވެއެވެ.\nކަންފަތަށް ހެޑްސެޓް ޖަހާލައިގެން އަހަަރެން ސޯފާގައި ޖައްސާލައިގެން އޮތީމެވެ. އިވެމުން ދިޔައީ އަހަރެން ތައުރީފް ކުރަމުން ދިޔަ ވަރުގަދަ ލަވައެވެ. މޫނުމަތިން ބާލިސް ނަގާފައި ކޮޅަށް އަހަރެން ތެދުވީ އައިޕޮޑުން ޗާޖު ދިޔައީމައެވެ. މޫނު ކުނި ކޮއްގެން ހުރެ ގަޑިއަށް ބަލާލީމެވެ. ގަޑިން ހަތް ގަޑި ބައިވެ ބޮޑުވެއްޖެއެވެ. ސްކޫލަށް ދާން ލަސްވެއްޖެއެވެ.\nއަހަރެންނަކީ އުމުރުގެ ޒުވާން ދުވަސްތަށް ގުނަމުން އަންނަ އަމިއްލަ ހިޔާލާ މިނިވަންކަމަށް ލޯބިކުރާ މިހާރުގެ ޒުވާނެކެވެ. އާއިލާ އާއި މަންމަމެންނާއި ދުރުގައި އަހަރެން އުޅެމުން އަންނަނީ ވެސް އެހެންވެގެންނެވެ. މިނިވަންކަމަށް ލޯބި ކުރާތީއެވެ. މާލޭގައި އަހަރެން ޓީޗިންގ ހަދަނީއެވެ. ރަށުގެ ސްކޫލުން ރަނގަޅު ވަޒީފާއެއް ހޯދުމުގެ ބޭނުމުގައެވެ. މާލެން ރަނގަޅު ވަޒީފާއެއް ލިބޭ ނަމަވެސް “އޯ ކޭ” އެވެ.\nދުވަމުން ތެޅެމުން ފޮޅެމުން ފާހާނަޔަށް ވަދެ ގަޔަށް ފެން ބާލިދީއެއް އޮއްސާލައިގެން ނުކުތީމެވެ. ފަރިވާން، ފަރިބަލަން މާ ގިނަ ވަގުތެއް ނެތުމުން އެންމެ ފުރަތަމަ އަތުގައި ޖެހުނު ހެދުން ގަޔަށް މަހާލީމެވެ. ލޯ ގަނޑު ކައިރީ ހުއްޓި ހުރެ އިސްތަށިގަނޑުގައި ހުޅިއެއް ޖެހީމެވެ. ޕާރސް ނަގާ އަތަށް ލަމުން ދޮރުމަތިން އަހަންނަށް މަރްހަބާކީ އެންމެ އުސް ” ހައި ހީލް” އަށް ފައި އަމުނާލީމެވެ.\n” ޓޮއް ޓޮއް” ލައްވަމުން ސިޑިން އަހަރެން ފައިބަމުން ދިޔައީ އެއްވެސް ވިސްނުމެއް ފިކުރެއް ނެތިއެވެ. ސަމާލު ނުވެ ހުއްޓާ ފޯނު ރިންގުވުމުން އަތުން ފޯނު ދޫވެގެން ނުވެއްޓުނީ ކިރިޔާއެވެ. ސްކޫލުންނެވެ. ވަރަށް އަވަހަށް މިދަނީޔޭ ކިޔާ އަހަރެން ފޯނު ނެގުމާއި އެކު ފޯނު ކަނޑާލީމެވެ. އެއީ އަހަރެންގެ ދިރިއުޅުމެވެ. ކަންތައްގަނޑު ބޮޑުކުރާކަށް އަހަރެން ބޭނުމެއް ނޫނެވެ. މައްސަލަ ގަނޑެއްގެ ތެރޭގައި އުޅެން ޖެހުމަކީ އަހަރެން ބޭނުންވާ ގޮތެއް ނޫނެވެ. އެއީ އަހަރެންގެ ސްޓައިލެވެ. ހާސްވެ ހަދާނެ ގޮތްހުސްވާކަށް އަހަރެން ބޭނުމެއް ނޫނެވެ.\nސްޓާފް ރޫމްއިން އެންމެ ފުރަތަމަ އަހަންނަށް މަރްހަބާ ކީ ރަޝީދުއެވެ. އެއީ އަހަންނާއި އެކު މަސައްކަތް ކުރަންޖެހޭ ޓީޗަރެވެ. އަހަރެން ފެނުމާއި އެކު އޭނަ ހިނިތުންވެލިއެެވެ. އަހަރެންގެ ލޮލަށް ބަލަން ހުރެ ރަޝީދު ވާހަކަ ދައްކަން ފެށިއެވެ.\n“އަހަންނަކީ ރަޝީދު.. މިޔަދުން ފެށިގެން މަލްދާ ތިންމަސް ވަންދެން މަސައްކަތް ކުރަން ހަމަޖެހިފައި ވަނީ އަހަންނާއި އެކުގައި.. އުއްމީދުކުރަނީ މަލްދާއާއި އެކު މަސައްކަތް ކުރަން އަހަންނަށްވެސް، އަދި އަހަންނާއި އެކު މަލްދާއަށްވެސް މަސައްކަތް ކުރަން ފަސޭހަވާނެ ކަމަށް. ”\nވާހަކަ ދައްކާ ނިމުމަށް ފަހުވެސް އޭނަ އަހަންނަށް ބަލަން ހުއްޓެވެ. އާ އެއްޗެއް ފެނިގެން އުޅެނީހެން ހީވިއެވެ. އަހަރެން ކޮންމެވެސް ވަރަކަށް ލަދުވެސް ގަތެވެ.-\nއަހަރެން ހިތާ ހިތުން އެ “ބޯރިންގ ” މީހާގަނޑަށް ކުދިކިޔަމުން ދިޔައީމެވެ. ކިތަންމެ މޮޑަަރން ކޮށް ހެދުން އަޅާފައި ހުއްޓަސް އަހަރެން ހިތްކިޔާފަދަ އެއްވެސް ސިފައެއް ނެތެވެ. އަހަރެންގެ ގާތަށް އަންނަނީ ހިންޏެވެ. ރަޝީދުއާއި އެކު ޓީޗާރސް ޓައިމްގަވެސް އަހަންނަށް އުޅެން ޖެހެއެވެ. ކިތަަންމެ ބޭނުން ނުވިޔަސް އޯކޭތާއެވެ. އެކުގައި އުޅެން ޖެހޭނީ އެންމެ ތިން މަސް ވަންދެނެވެ. ކެތްތެރިވާނީއެވެ.\nއަހަންނަށް ރަޝީދު ރީތި ނުވިކަމުގައި ވީނަމަވެސް އެހެން އަންހެން ކުދިންނަށާއި އެހެން އަންހެން ޓީޗަރުންނަށް އޭނަ ވަރަށް ކަމުދެއެވެ. ނަތީޖާއަކަށްވަނީ އަހަރެންނަށް އެންމެންގެ ކަތި ނަޒަރުތަކާއި ކަޅިއެޅުންތަށް އަމާޒުވުމެވެ. އެމީހުންނަށް ހީވާކަހަލައެވެ. އަހަރެން އުޅެނީ ރަޝީދު ޖަހައިގަންނަން ވެގެންނެވެ. ފޭރިގަންނަން އުޅެނީހެން ހީވަނީ ކަންނޭގެއެވެ.\nފުރަތަަމަ ދުވަސް ވޭތުވެގެން ދިޔައީ ދަރިވަރުންނާއި އެހެން ޓީޗަރުންނާއި ބައްދަލްކުރުމުގައެވެ. ތައާރަފްވުމުގައެވެ. ގެއަށް ދެވުނުއިރު ހުރީ ބަނޑުހައިވެގެން ގޮސް ހަލާކުވެފައެވެ. އެއާ އެއްވަރަށް ވަރުބަލިވެސް ވެފައެވެ. ކުރަންނހުރި ކަންތައްތައްވެސް ގިނައެވެ. ކޮއްފަ ނުކުރާނެ ކަމެއް ނޭނގެއެވެ. އެންމެ ފަހުން ފްރިޖުން ޔޯގަރޓް ތައްޓެއް ހިފައިގެން ގިސް އަހަރެން އިށީނީ ލެޕްޓޮޕް ކައިރީގައެވެ. އެންމެ ފުރަތަމަވެސް ޖަހަލީ އަހަރެންގެ ލަވައެވެ. ވަރުބަލިކަން ފިލައިގެން ގޮސް ދެލޯ މަރާލެވުނެވެ.\nނިދި ބަރުވެފައިވާ ދެލޯ އަހަންނަށް ހުޅުވާލެވުނީ މީހަކު އެޕާޓްމެންޓް ދޮރުގައި ޓަކި ދޭހެން ހީވުމުންނެވެ. ގަޑިން ރޭގަނޑު ނުވައެއް ޖަހަނީއެވެ. މޯޅިއަކަށް ދެމެމުން އަހަރެން ގޮސް ދޮރ ހުޅުވާލީމެވެ. އެއްވެސް މީހަކު ފެންނާކަށް ނެތެވެ. އެހެންނަމަވެސް ދޮރުމަތީ ރީތިކޮއް ބާއްވާލާފައި އޮތީ އަހަންނަށް އެންމެ ރީތި އޯކިޑް މަލުން ޖަރީ ކުރެވިފައިވާ ގުލްދަސްތާއެކެވެ. އެ ލޯބި ހަދިޔާ ހިފައިގެން އަހަރެން ގޭތެރެއަށް ވަނީ އެދިނީ ކާކުކަމެއް ނޭނގޭތީ ހައިރާންވެ ހުރެއެވެ. އެހެން ނަމަވެސް އެއީ އަހަރެންދެކެ އިންތިހާއަށް ލޯބިވާ މީހެއް ކަން އެނގުނެވެ. ކޮންމެވެސް ދުވަހަކުން އެއީ ކާކުކަން އެނގޭނެ ކަމަށް އަހަރެން ހިތަށް ބުނެދެމުން ދިޔައީމެވެ. –\nހެނދުނު އިރުއެރުމާއި އެކު ހަތަރެސް ފައި ކޮޅަށް ޖަހައިގެން އަހަރެން ތެދުވީ ކައިރީގައި ހުރި ސޯނާގަޑި އެލާރމް ވާން ފެށުމުންނެވެ. އަރާމުކޮށް ފެންވަރާލައިގެން އަހަރެން އަވަހަށް ސައިބުއީ ސްކޫލަށް ގަޑިނުޖެހި ދިޔުމަށް ގަސްތުކުރަމުންނެވެ.\nސްކޫލުން އެންމެ ފުރަތަމަވެސް ހިނިތުންވަމުން އަހަންނަށް މަރްހަބާ ކީ ރަޝީދުއެވެ. ގުޑް މޯރނިންގ ކީވެސް އޭނައެވެ. މުޅި ދުވަސް އެއްކޮއް ފާއިތުވެގެން ދިޔައިރު އަހަންނަށް ރަޝީދުއާއި ވަރަށް ގިނަ ވާހަކަތައް ދެއްކުނެވެ. އޭނަޔަކީ އެހާ ބޯރިންގ މީހެއް ނޫންކަންވެސް އެނގުނެވެ.\nދުވަސްތަށް މި އުސޫލުން ފާއިތުވަމުން ދިޔައެވެ. ސްކޫލް ނިންމާލުމައްފަހު ރަޝީދުއާއި އެކު ކޮފީތަަކަސް ދެވެން ފެށުނެވެ. ފޯނުކޮއްގެން އެތަށް އިރަކު ތިބެވެއެވެ. ހިތުގެ ކޮންމެވެސް ކަނެއްގައި ރަޝީދުގެ ނަން ހަރުލެވިގެން ދިޔައެވެ. ސްކޫލުގައި ހޭދަކުރަން ޖެހޭ ތިންމަސް ނިމުނު އިރު އަހަރެންގެ ކޫލް ލައިފް ސީރިއަސް ވެއްޖެއެވެ. ރެއާ ދުވާލު އިންތިިޒަރު ކުރެވެނީ އެންމެ މީހަކަށް ޓަކައެވެ. ހާއްސަކޮށް ކޮންމެ ރެއަކު އަހަރެންގެ ގެއަށް މާ ބޮނޑި ގެންދަނީ ރަޝީދުކަން އެނގުމުން ވަކިން ބޮޑަށް އޭނަޔަށް ހިތްކިޔުނެވެ.\nއުފާވެރިކަން އަހަރެންގެ ހަޔާތަށް އައީއެވެ. އަހަރެން ރަޝީދަށް އިތުބަރު ކުރަމެވެ. ދުވަހަކުވެސް އޭނާ އަހަންނަށް އޮޅުވާނުލާނެކަމަށް އުންމީދުކުރަމެވެ.\nހަޔާތަށް އައި އުފާވެރި ބަދަލު އަހަރެން ގަބޫލު ކުރީ އެއީ އަހަރެންފގެ ނަސީބު ކަމުގަ ދެކިގެންނެވެ. ރަޝީދެއާ ކައިވވެނި ކުރީއެވެ. އުމުރަށް އެލޯބި ލިބޭނެތީއެވެ. އެހިތަކީ އުމުރަށްވެސް ބަދަލު ނުވާނެ ހިތަކަށް ވާތީއެވެ. އަތިރިމަތީ ހެދިފައިވާ ވިނަގަނޑު ތެރޭ އަގުތުތައް ހެދަކުރެވެން ފެޝުނީއެވެ. ޝާއިރީ ބަސްތަކުން އެކަކު އަނެކަކުގެ ހިތްތައް ފުރާބަންޑުން ކުރަމުންނެވެ.\nހަޔާތުގެ ނައު ދިޔައީ އަަހަރެން ގެންދަން ބޭނުންވިގޮތަށެވެ. ލިބުނީ ހާއުފާވެރި ހަޔާތެކެވެ. ހިތް އެދުނު އުފާތައް އަބަދަށްޓަކާ ލިބުނީއެވެ. ލޯބީގެ ގެ މޯސުންތައް ވެތުވަމުން ދިޔައެވެ. ބައެއް ފަހަރު ދެމީހުން ދޭތެރޭ ވަޔާޖެހޭ ކުނޑިފުށްތައް ޖެހެއެވެ. އެހެނަސް އެ ފިލުވާލިމަކީ މާއުދަގޫ ކަމެއް ނޫނެވެ. އެކަކު އަނެކަކު ދެކެވާ ލޯބީގެ ސަބަބުންނެވެ. އަހަރެންގެ ނަޒަރުގައި އެނަމެ ފުރިހަމަ ލޯތްބެއްވީ އަހަންނަށް ލިބިފައެވެ.\nއެދުވަހާޖެހެންދެން އަހަރެން ރަޝީދަށް އިންތިހާއަށް އިތުބާރު ކުރީމެވެ. އޭނާ ބުނާ ކޮންމެ ގޮތަކަށް ކޮންމެ ކަމެށް ކުޑަ ކުއްޖެއް ފަދައިން “ލައްބަ” ބުނެ ކުރަމުން އައީ އެއީ ހަމައެކަނި އަހަރެންގެ ފިރިމީހާއަށް ވީތީއެށް ނޫނެވެ. އެއީ އަހަރެންގެ ލޯބި ކަމުގާ ވާތީއެވެ. ދިރި ހުރުމުގެ މަޤުސަދު ކަމުގައި ޗވާތީއެވެ.\nޜަޝީދު ވެގެން ދިޔައީ ހަމައެކަނި އަހަރެންގެ ލޯބިވެރިޔާއަކަށްނޯނެވެ. ނަމެއްގަ އޭނާ އަހަރެންގެ ފިރިމީހާއަށްވިޔަސް، އަހަރެން ނޫން އެހެން އަންހެން ކުދިންތަކަކަށްވެސް އޭނާ އެއީ ބައި އަޅާ ލޯބި ބަހަމުންނެވެ. ފިރިއެއްގެ ފަރާތުން އައިންބަކަށް ލިބެންޖެހޭ އުފާތައް، އޭނާ ހިއްސާ ކުރަނީ ހަމައެކަނި އަހަންކާ ނޫނެވެ. އަހަންނަކީ ހަމައެކަނި ދީނީގޮތުންނާ ގާނޫނީ ގޮތުން އޭނާއާ ހުއްދަ ވެގެންވާ އަތްބެކެވެ.\nއިރުވައި މޫސުމުގައި ދަތުރު ކުރަމުން ދިޔަ ނައު ހުޅަގު މޫސުމުގެ ކެރިގަނޑާ ކުރިމަތިލާނަޖެހުނެވެ. ކަނޑުންނަގާ ބިޔަ ރާޅުތައް އޭނާ އަރުވާލީ ފަސޭހަކަމާއެކު ފަރަކަށެވެ.\nތަކުރާރުކޮށް އެއުޅުން ކޮއްލުމަށް އަހަރެން ރަޝީދުއަށް ނަސޭހަތްތެރިވީމެވެ. އާދޭހަކުން، ނަސޭހަތަކުން ނުވަތަ ކަރުނައިން މީހެއް ބަދަލުކޮއަލެވޭނަމަ އެކަން އަހަންނަށް ކުރެވުނީހެވެ. ކަރުން ލޭރަހަ ލާވަރަށް ނަސޭހަތް ދިނީމެވެ. ކަކުލަށް ތަދުވާހާލު ދެކަކޫ މައްޗަށް ތިރިވެ ލޯބިވާ ފިރިމީހާއަށް އާދޭސް ކުރީމެވެ. ގުނާ އަދަދު ނުކުރެވޭވަރަށް ކަރުނަ އެޅީމެވެ. އެހއނަސް އަހަރެންގެ ފިމީހާއަކަށް އެކަމެށް ނުވިސް ނުނެވެ.\nއަތްބެއްގެ ވާޖިބަކީ ހަމައެކަނި ފިރިއަކަށް ކައްކާފަ ކާންދިނުން ހެއްޔެވެ. އަންނައުނު ދޮވެ އިސްތިރި ކޮއްދިނުންހެއްޔެވެ. ނުވަތަ ފފިރިމީހާއަށް އަބިމީހާގެ ބޭނުންޖެހޭ ކޮންމެ ވަގުތެއްގައި ޚިދުމަތުގައި ހުރުން ހެއްޔެވެ. އަހަރެން މިހުރިހާކަމެއްކުރީމެވެ. ފިރިމީހާގެ އުފާތަކާ ހިތާމަތަކުގައި ކޮނޑާކޮނޑު ޖައްސާ ސާބިތު ކަމާއެކު ވީމެވެ. އަތްބެއްގެ ވާޖިބު އެންމެ ފުރިހަމަޔަށް އަދާކުރީމެވެ. އެހެން ނަމަވެސް އަހަރެން ވެގެން ދިޔައީ ގުލާނުކަން ކޮއްދޭ ނޯކަރަކަށެވެ.\nލޯބިވާ ފިރިމީހާގެ ހަޔާތުން އަހަރެން ނިކުމެގެންދިޔައީ، އިތުރު އެއްވެސް އަލިމަގެއް ނުފެނުމުންނެވެ. މަންމަމެގާތަށް ރަށަށް ބަދަލު ވީމެވެ. ރަޝީދުމަތިން ހަދާން ނައްތާލަން މަސައްކަތް ފެށީމެވެ. އޭނާ އައް މީރު ކާއެއްޗެއް އަހަންނަށް ކެއުނަ މަނާ ފަދައެވެ. އޭނާގެ ހަދާންތައް އާވެ އާލާވާ އެއްވެސްކަމެއް ނުކުރަމެވެ. ރަޝީދުއަށް އަހަރެންގެ ލަވަ ޓްރޫލީ މޭޑްލީ ޑިޕްލީ ރީތިވުމުން އެލަވަޔާވެސް ދުރަށް ދިޔައީމެވެ. އެހަދާތައް އާކުރަން ބޭނުން ނުވާތީއެވެ.\nދުވަސްތައް މިގޮތަށް ހޭދަވާތާ އަހަރެއް ވީއެވެ. އަހަރެން އުޅޭ ހާލެއް އެންމެ ފަހަރަކުވެސް ރަޝީދު ބަލައެއް ނުލައެވެ. އަހަރެންގެ ލޯތްބަށްއެދި ސަލާނަޖަހާ ކުދިންތައްވެސް ބައިވަރެވެ. ހަނދުގެނެސްދޭންބުނާކުދިންވެސް މަދެއް ނޫނެވެ. އަހަންނަށް އުފާވެރިކަން ހޯދާދޭން އުޅެކުދިންވެސް މަދެއްނޯނެވެ. އަހަންނަށް ރީތިވާނޭކަމަށް ބުނެ އަހަންނަށް އެންމެ ރީތިވި ލަވަވެސް އަހަންނަށް ކިޔާދެއެވެ. އެލަވަ އަހަންނަށް އިވިފައިވާ ކަމަށްވވެސް ނުހަދަމެވެ. އެހެނަސް އެއީ ރަޝީދުގެ ކެހިވެރި ލޯތްބެވެ. ކޮންމެ މީހެއްގެ ވާހަކައަކުންވެސްް އަހަންނަށް ސިފަކުރަވެނީ އެއްކަލަ އިންސާނާއެވެ. ދެވަނަ ރަޝީދެވެ. އަހަރެން ބުނަމެވެ.\n“ތިލަވަ، ތިވާހަކަ، ތިރާގު ތިއީ އަހަންނަށް އާއެއްޗެއް ނޫން. ކުރިންވެސް ވަނީ އިވިފަ”\nއިތުރަށް ލޯބިވާހާ ހިތްވަރެއް ނެތެވެ. އިވުނު ރާެގެއް ދެވަނަ ފަހަރަކަށް އަހާކަށް ބޭނުމެއް ނޫނެވެ.\nV v rythi…\nreethi…ekamaku vaahaka liyefa eh faharu kiyaalinama imlaa kuh thankolheh madhuvees 🙂\nthanks all.. roxe dhen faharaku rangalhu vaane iraadha kureh viyya\nhehehe salhi ingey…ekamaku adhi vx konmevx thakun adu ehi vahaka aka vahtharu……….heevi gotheh kanneynge dw!!!thx thiha bxy koh ulhemun thi gothah kuru vahaka thah genesdheythy!!!!!!ALL THE BEST!!\nmaee .. yes radio in adu ivifa innaanee mi vaahaka.. thanks..\nhehehe thihn bunyma mi handhan v..radio in adu ehy..v fm inhen handhan vany…..ekamaku kudakoh badhalu kollafa dw thi genesdhiny??\nnun.. mee hama aslu vaahaka 🙂\nހަދިޔާ (ބާރަވަނަ ބައި)\nދީނީ ލޯބި December 11, 2018


Ramadhaan dheenee suvaalu mubaaraai (suvaalu 2)\nރަމަޟާން ދީނީ ސުވާލު މުބާރާތް (ސުވާލު 2)\nދުވަހުގެ ނަސޭޙަތް: އިސްރާފު ކުރުމުން ދުރުހެލިވާށެވެ.\nއިސްރާފު ކުރުމަކީ އިސްލާމްދީނުގައި ވަރަށް ބޮޑަށް ނަޙީ ކުރައްވާފައިވާ ކަމެކެވެ. ބަހުން ވިޔަސް ޢަމަލުން ވިޔަސް އަދި މުދަލުން ވިޔަސް އިސްރާފު ކުރުމެއް ނެތެވެ. އެކި ކަންކަމުގައި އިސްރާފު ކުރުމުގެ ޙުކުމް ތަފާތުވި ކަމުގައި ވިޔަސް ކޮންމެ ކަމެއްގައިވެސް އިސްރާފުކުރުން ވަނީ މަކުރޫހަ ކަމެއް ކަމުގައެވެ.\nބަރަކާތްތެރި ރަމަޟާން މަހު އަޅުގަނޑުމެން ހަނދާން ކުރަންވީ، ކާބޯތަކެތިން އިސްރާފު ނުކުރުމަށެވެ. ދިވެހިންގެ ތެރޭގައި ރަމަޟާން މަހު ކާބޯތަކެތި އިސްރާފު ކުރުމުގެ ކަންކަން އޮތީ އެންމެ ރަނގަޅު ދަރަޖައެއްގަ އެއް ނޫނެވެ. ރޯދަ ވީއްލާ ވަގުތަށާއި ތަރާވީސް ދަމަށާއި ހާރުކެއުމަށް ފުދޭ މިންވަރަށް ވުރެ އިތުރަށް ކާބޯތަކެތި ތައްޔާރުކުރެއެވެ. އަދި، ގިނަ އަދަދެއްގެ ތަކެތި ބޭނުން ނުކުރެވި އުކާލަންޖެހޭތަން އާދެއެވެ. ބަރަކާތްތެރި މައްސަރެއްގައި ކާބޯތަކެތިން އިސްރާފުކުރުން އިތުރުވުމަކީ ވިސްނާލަންޖެހޭ މުހިއްމު ކަމެކެވެ.\nބަރަކާތްތެރި ރަމަޟާންމަހު ގިނަގިނައިން ﷲ މަތިން ހަނދުމަކޮށް، ހެޔޮ ކަންތައްތައް ކުރުން ގިނަ ކުރުމަކީ، މި މަތިވެރި މަހުގެ ދަރުމަ އެންމެ ފުރިހަމަ ގޮތުގައި ހޯދުމަށްޓަކައި ކުރަންޖެހޭނެ ކަމެކެވެ. ކާބޯތަކެތި، ތިމާ އަށާ ތިމާގެ އާއިލާ އަށް ފުދޭވަރަށް ވުރެ އިތުރަށް ތައްޔާރު ކޮށް އިސްރާފު ވެގެންދާ އެއްޗަކަށް ހެދުމުގެ ބަދަލުގައި އަވަށްޓެރިންނަށާއި ނިކަމެތިންނަށް އެތަކެތި ހަދިޔާ ކުރާށެވެ. ނިކަމެތި ފަގީރުންނަށް ޞަދަޤާތް ކުރުން އިތުރުކުރުމަކީ ވެސް މުހިއްމު ކަމެކެވެ.\nރަމަޟާން ދީނީ ސުވާލު މުބާރާތް – ސުވާލު 2\nކޭތަ ނަމާދުގައި އޮންނަނީ ކިތައް ރަކުޢަތް؟\nKO(space)Q2(answer) send to 3555\nރަމަޟާން މަހު ގެނެސްދޭ 30 ސުވާލުގެ ޖަވާބު ފޮނުވުމަށް ކަނޑައަޅާފައިވާ އެންމެ ފަހުގެ ތާރީހަކީ ޝައްވާލް މަހުގެ2ވަނަ ދުވަހެވެ.


ވީރާނާވެފައިވީ ޙަޔާތް މަގޭ 12 – Esfiya\nހިތާމަ އެހެނިހެން ލޯބި September 8, 2019\nވީރާނާވެފައިވީ ޙަޔާތް މަގޭ 12\nޖެހިލުންވެ ހުރެ، ރަޔާންގެ ކޮޓަރީގެ ދޮރުގައި ޓަކި ޖެހީމެވެ. ރަޔާން ދޮރު ހުޅުވާލާ ބަލާލިއިރު، އެ މޫނުމަތިން ހައިރާންކަން ފެނުނެވެ. ކުރިމަތީގައި ހުރީ އަހަރެންކަމާއިމެދު، ސުވާލު އުފެދިފައި ހުރިހެން ހީވިއެވެ.\n“ރަޔާން” ހިތްވަރުކޮށްލާފައި އަހަރެން ރަޔާންއަށް ގޮވާލީމެވެ. ހުއްޓުން އަރާފައި ހުރި ރަޔާނަށް ހޭވެރިކަންވީ، އަހަރެން ގޮވާލުމުންނެވެ. ދޮރުފަތް ބޮޑަށް ހުޅުވާލަމުން، އެތެރެއަށް ވަންނަން ބުންޏެވެ. އަހަރެން، ޔަމާންއާއި ދިމާއަށް ބަލާލީމެވެ. ޔަމާން ބޯ ޖަހާލުމުން، އަހަރެންވެސް ޔަމާންއާއިއެކު އެތެރެއަށް ވަނީމެވެ. ރަޔާން އެނދުގައި އިށީންދެލަމުން، އަހަރެމެން ގާތު، ސޯފާގައި އިށީނުމަށް ބުންޏެވެ.\n“ރަޔާން… ރަޔާން…” ދެފަހަރަކު ރަޔާންގެ ނަން ކިޔުނުއިރުވެސް، ބުނަން ބޭނުންވި ވާހަކަ ދުލާއި ހަމައަށް ގެނައުމަށް އަހަރެން ނުކުޅެދުނެވެ. ރަޔާން އަހަރެންގެ މޫނަށް ބަލަން އިނީ، އަހަރެން ދައްކަން ބޭނުންވަނީ ކޮން ވާހަކައެއްކަން ނޭންގޭތީއެވެ.\n“އަހަރެން މި އައީ ރަޔާންއާއި، ވާހަކައެއް ދައްކަންވެގެން” އަހަރެން އެންމެފަހުން ބުނީމެވެ. ރަޔާން އަހަރެންގެ މޫނަށް ކަޅިޖަހާނުލާ ބަލަން އިނެވެ. ޔަމާންގެ މޫނަށް ހުއްޓާލި ނަޒަރު، އަނެއްކާވެސް އަހަންނަށް ބަދަލުކޮށްލިއެވެ. ހިމޭންކަމާއެކު އިންއިރު، އަހަރެން ދައްކަން އުޅޭ ވާހަކައެއް ދެނެގަންނަން މަސައްކަތްކުރަނީކަމަށް ވެދާނެއެވެ. ޔަމާން އަހަރެންގެ އަތުގައި ހިފާލަމުން، އަހަންނާއި ހަތަރުކަޅި ހަމަކޮށްލިއެވެ. ކުރިއަށް ގެންދަން އިޝާރާތްކޮށްލުމުން، އަނެއްކާވެސް ރަޔާންގެ މޫނަށް ބަލާލެވުނެވެ.\n“ރަޔާން… ސޮރީ..” ރަޔާންގެ ކިބައިން މާފަށް އެދުންވީ، އަހަރެން ހީކުރި ވަރަށްވުރެވެސް އުނދަގޫ ކަމަކަށެވެ. ސިހިފައި ރަޔާން ކޮޅަށް ތެދުވިއެވެ. އަހަރެންގެ މޫނަށް ހައިރާންކަމާއެކު ބަލަން ފެށިއެވެ.\n“އެދުވަހު އަހަންނަށް ކަންތައް ކުރެވުނީ ރަނގަޅަކަށް ނޫން.. ރުޅި އައިސްފައި ހުރިވަރުން އެދުވަހު ވީގޮތް އެއީ… ހީވިހީވުމެއްގެ ސަބަބުން ރަޔާންގެ ބޮލުގައި އިލްޒާމެއް އެޅުވުނީ… އެކަމަށް އަހަރެން މާފަށް އެދެން…” އަހަރެން ވާހަކަ ކުރިއަށް ގެންދިޔައިމެވެ. ރަޔާން އެއްޗެކޭ ނުބުނެ، އަހަންނާއި ދިމާއަށް ބަލަން އިރުކޮޅަކު އިނެވެ.\n“އެކަމާ ޝަބާ މާފަށް އެދޭކަށް ނުޖެހޭ… އަހަންނަށް އެފަދަ މަންޒަރެއް ފެނުނު ނަމަވެސް ، ގަބޫލުކުރެވުނީހީ އެގޮތަށް… އަމިއްލަ ދަރިއަކަށް އެކަހަލަ އަނިޔާއެއްވުމުން، ރުޅިވެސް އަންނާނެ.” އަހަރެންގެ މޫނުން ނަޒަރު ވަކިކޮށްލަމުން، ރަޔާން ބުނެލިއެވެ.\n“އަސްލު މާފަށް އެދެން ޖެހޭނީ އަހަރެން… ނޭންގި ނަމަވެސް އަހަރެންގެ ސަބަބުން، ޝާފީއަށް ލިބުނު އަނިޔާއެއް އެއީ… އެހެންވީމާ އެއްގޮތަކުން ބުނަންޏާ، ޝަބާ އަހަރެންދެކެ ރުޅިއައުން ހައްގު…” ރަޔާން އިސްޖަހާލަމުން މާފަށް އެދުނެވެ.\n“ރަޔާން… އަހަރެމެންނަށް އެދުވަހު ކަންތައްވީ ގޮތް ކިޔައިދީބަލަ…” ޔަމާން އެދުނެވެ. އަހަރެންވެސް ރަޔާންގެ މޫނަށް ބަލާލީ، އެކަމަށް އެދޭ ހާލުގައެވެ.\n“އެދުވަހު ގެއަށް އައިއިރު، ޝާފީ އިނީ ސިޓިންގރޫމުގައި އެކަނި… އެހެންވެ، ޝާފީއާއިއެކު ކުޑައިރުކޮޅަކު މަޑުކޮށްލާފައި، އަހަރެން ދިޔައީ ކޮޓަރިއަށް… ލެޕްޓޮޕާއި ބައެއް އެހެން އެއްޗެހި ހިފައިގެން ކޮޓަރިން ނުކުތީ… އޭރު އަހަރެން އުޅުނީ، ނުނިމި ހުރި ބައެއް މަސައްކަތްތައް ކޮށްލަން ޓެރަހަށް ދާންވެގެން… އަހަރެން ގޭގެ ދޮރާއި ދިމާއަށް ދާތަން ފެނިގެން، ޝާފީ އަހަންނަށް ގޮވީ… ޓެރަހަށް ދާން އުޅޭކަން އެނގުނީމަ، ޝާފީވެސް ބޭނުންވީ އަހަންނާއި އެއްކޮށް ދާން… އަހަރެންވެސް އެކަމަށް އެއްބަސްވެ، ޝާފީ ގޮވައިގެން ދިޔައީ… ސިޑިން އަރަމުން ބުނިން ބަލައިގެން އަރާށޭވެސް… ސިޑީގެ ވަކި ހިސާބަކަށް އެރުނުތަނާ ބުނެފި، ބްލޮކްސްތައް ހިފައިގެން ކޮއްކޮ އަންނާނަމޭ… އެހެން ކިޔާފައި އަލުން ފޭބީ… ޝާފީ އެ އެއްޗެހި ހިފައިގެން އަންނަންވާއިރަށް، އަހަރެން ދިޔައީ އަހަރެންގެ އަތުގައި ހުރި އެއްޗެހި ޓެރަހަށް ލާން… އަހަންނަށް ސިޑިއާއި ހަމައަށް އާދެވުނުއިރު ޝާފީ އައިސްފި… ވަކި ހިސާބަކަށް އެރުނުތަނާ، ޝާފީ އަރިއަޅާލައިގެން ވެއްޓެން ދިޔައީ… ޖެހިގެން އިން ހަރުފަތުގައި ފައި އެޅުނު ގޮތަކުން ހެން ހީވަނީ… އަހަރެން ހުރި ހިސާބާއި ޝާފީއާއި ދެމެދު ފުދޭވަރެއްގެ ދުރުމިނެއް ހުރި… ހުރިހާ ކަމެއްވެސް ވީ ވަރަށް ކުޑަ ވަގުތުކޮޅެއްގެ ތެރޭގައި… އަހަރެން މަސައްކަތް ކުރިން… ޝާފީ ވެއްޓެން ދިޔައިރު ހިފައްޓަން… އެކަމަކުވެސް…. އަހަންނަށް އެކުއްޖާގެ އަތުގައި ނުހިފުނު… ޝާފީ ވެއްޓި، ބިންމަތީގައި ޖެހުނު ތަން ފެނުމުން އަހަރެން ހުއްޓުން އެރި… އެވަގުތު ޝަބާއަށް އާދެވުނީ…ހަރަކާތެއްވެސް ނުގެނެވިފައި ހުއްޓާ، ޝަބާ ގޮވާލި އަޑަށް ހޭވެރިކަމެއްވީ…” ރަޔާންއަށް ވެސް އެވާހަކަތައް ކިޔައިދޭކަށް ފަސޭހައެއް ނުވިއެވެ.\nޝާފީ ސަލާމަތްކުރަން، ރަޔާން ކުރި މަސައްކަތް ނާކާމިޔާބުވުމުން، އޭނާ ހުރީ ވަރަށް ދެރަވެފައެވެ. އަދި އަހަރެން އެފަދަ އިލްޒާމެއް އެޅުވުމުން ވާނީ ކިހިނެއް ހެއްޔެވެ؟ އަހަންނަށް އިސްޖަހާލެވުނެވެ. ރަޔާން އަހަރެންގެ ނަމުން ގޮވާލި އަޑު އިވުމުން، އިސްއުފުލާ އޭނާއާއި ދިމާއަށް ބަލާލީމެވެ.\n“ޝަބާ… އަހަރެން ހަމަ އަސްލުވެސް މަސައްކަތްކުރިން… އެކަމަކު…” ރަޔާން ބޯ ހޫރާލަމުން އޭނާގެ ވާހަކަ ހުއްޓާލިއެވެ. އެއީ އޭނާ ގަސްދުގައި ކުރި ކަމެއް ނޫންކަން، އަހަންނަށް ޔަގީންކޮށްދޭން މަސައްކަތް ކުރަނީއެވެ.\n“އަހަންނަށް މާފުކޮށްދޭތި… އަހަރެންގެ ސަބަބުން…” ރަޔާންގެ ވާހަކަތައް މެދުކަނޑާލަންޖެހުނީ، އޭނާގެ ފޯނު ރިންގުވާން ފެށި އަޑަށެވެ.\nފޯނު ނަގާ ކަންފަތުގައި ޖައްސާލިއެވެ. އެކޮޅުން ދެއްކި ވާހަކަތައް އަޑުއެހުމަށްފަހު، މިދަނީކަމަށް ބުނެ، ރަޔާން ފޯނު ބޭއްވިއެވެ. ވަރަށް އަވަހަށް ދާން ޖެހިއްޖެކަމަށް، އަހަރެމެން ގާތު، ރަޔާން ބުންޏެވެ. އަދި މަޑުކުރެވެން ނެތުމުން، މާފަށް އެދުނެވެ. އެއީ އެއްވެސް މައްސަލައެއް ނޫންކަމަށް، އަހަރެމެން ބުނީމެވެ. ދެން އެހެން ފަހަރަކުން ވާހަކަ ދައްކާނީކަމަށްވެސް ބުނީމެވެ. ރަޔާންވެސް އާއެކޭ ބުނުމުގެ ގޮތުން ބޯ ޖަހާލުމުން، އަހަރެމެން ކޮޓަރިން ނުކުތީމެވެ.\nމިއަދު މިގެއަށް އައި މައިގަނޑު އެއް މަޤްސަދު، ފުރިހަމަކުރެވުނީތީ ހިތްހަމަޖެހުނެވެ. އަހަރެމެންގެ ބޭނުމަކަށްވީ، ރަޔާންގެ ދުލުން، ކަންތައްވީ ގޮތް އޮޅުންފިލުވުމެވެ. ކުރެވިފައިވި ކުށްހީގެ ސަބަބުން، ދިމާވާން ނުޖެހޭ އެތައް މައްސަލަތަކެއް ކުރިންވެސް ދިމާވެއްޖެއެވެ. އެހެންވެ، ރަޔާންއާއި ބައްދަލުކޮށް، އެކަން އިތުރަށް އޮޅުންފިލުވާ، އޭނާގެ ކިބައިން، މާފަށް އެދެން ބޭނުންވީއެވެ. ރަޔާންގެ ދުލުން ހަޤީޤަތް ކިޔައިދިނުމުން، ދެން އިތުރު އޮޅުމެއް ނޯންނާނެތީއާއިވެސް އެކުގައެވެ. ރަޔާން ދެއްކި ވާހަކައާއި، ޝާފީގެ ފަރާތުން އަހަރެމެންނަށް އެނގުނު ވާހަކަތަކާއި، ފުށުއެރުންތަކެއް ނެތުމުން، އެއީ ރަޔާން ގަސްދުގައި ކުރި ކަމެއް ނޫންކަން ޔަގީންކުރެވިއްޖެއެވެ.\nއެދުވަހު ޝާފީގެ ފަރާތުން، އެ ވާހަކަތައް އޮޅުންފިލުމުން އަހަރެން ހައިރާންވިއެވެ. ރަޔާން، ޝާފީއަށް ގަސްދުގައި އަނިޔާއެއް ނުދޭކަން، އެނގުމުން ހިތަށް ހަމަޖެހުމެއް ލިބުނެވެ. ނަމަވެސް، ހަޤީޤަތް ބަލާނުލާ، ރަޔާންއާއި ދިމާއަށް ކިޔުނު އެއްޗެހި ހަނދާންވުމުން، ވަރަށް ދެރަވިއެވެ. ކުރެވުނު ކުށްހީގެ ސަބަބުން، ރަޔާންއަށް އެއްވެސް އަސްލެއް ނެތް ތުހުމަތެއް ކުރެވުނީތީ، އެކަމާ ހިތާމަކުރީމެވެ. އަހަންނާއި ރަޔާންގެ ތަފާތެއް ނެތޭ ހިތަށް އެރިއެވެ. ރަޔާންވެސް ހަމައެކަނި އޭނާއަށް އިވުނު ވާހަކަތަކެއްގެ ސަބަބުން، އަހަންނާއި ދިމާއަށް އެއްޗެހި ކިއީއެވެ. އަހަރެންވެސް، އަހަންނަށް ފެނުނު ކަމެއްގެ ސަބަބުން ރަޔާންއާއިމެދު، ކަންތައް ކުރެވެނީ ހަމަ އެކަހަލަ ގޮތަކަށެވެ.\nއިވޭހާ އަޑަކީ ތެދަކަށް ނުވެދާނެއެވެ. ހަމައެފަދައިން، ފެންނަހާ މަންޒަރަކީ، ހަޤީޤަތަކަށް ނުވެދާނެކަން، އެ ހާދިސާއިންވެސް އެނގިގެން ދިޔައެވެ. އެކަން އަހަރެން ގަބޫލުވެސް ކުރަމެވެ. ނަމަވެސް އެދުވަހު އަހަންނަށް ފެނުނު މަންޒަރުން، އަހަންނަށް ކުށްހީއެއް ކުރެވުނީއެވެ. އެ ހީވި ހީވުން، ބިނާވެގެން ދިޔައީ، މާޒީގައި ރަޔާން އަހަންނާއިމެދު ކަންތައްކޮށްފައިވާ ގޮތުގެ މައްޗަށެވެ.\nރަޔާން ގެއިން ބޭރަށް ދިއުމުން، އަހަރެމެން ސިޓިންގރޫމް ސޯފާގައި އަނެއްކާވެސް ޖައްސާލީމެވެ. މާ ގިނައިރެއްނުވެ، ދައްތަ، އައިނީ ގޮވައިގެން ނުކުތެވެ.\n“ވަރަށް ލަސްވެއްޖެ ދޯ؟ ކޮޓަރިތެރެވެސް ސާފުކުރަން ޖެހުނީމަ ލަސްވީ.. އައިނީ ކުލަ ޖެއްސީ ހަމައެކަނި ފޮތުގައެއް ނޫންވިއްޔަ، ދޯ ދަރިފުޅާ… އައިނީ އިށީންދެގެން އިންތަނުގައިވެސް ހުރީ ހުސް ކުލަ…” ދައްތަ ކިޔައިދެމުން ދިޔައެވެ. އަހަރެން ހިނިތުންވެލަމުން، އައިނީ ކައިރިއަށް ގެނެސް އުނގުމަތީގައި ބޭންދީމެވެ.\n“ދަރިފުޅުމެން ސައިބޯން ހިނގާ… ބޮޑުބޭބެ އަދިވެސް ނާދެ ދޯ؟” ދައްތަ ބުނެލިއެވެ. ފަހު ޖުމްލަ ބުނެލިއިރު، ބޮޑުބޭބެ ދޮރު ހުޅުވާފަ ގޭތެރެއަށް ވަދެއްޖެއެވެ.\n“ޒާހިރާ… އަހަރެން މި ހުރީނު..” ބޮޑުބޭބެ ޖަވާބުދިނެވެ. ސޯފާގައި އަހަރެމެން ތިބިތަން ފެނުނީ އޭގެ ފަހުންނެވެ. ހިނިތުންވެލަމުން، ބޮޑުބޭބެ އަހަރެމެން ކައިރިއަށް އައެވެ.\n“އަނހާ… ދަރިފުޅުމެން އައިސް އެބަ އުޅެންދޯ؟ ސައި ބޮއިފިންތަ ތި ކުދިން؟… ކާފަގެ އައިނީ ސައި ބޮއިފިންތަ؟” އަހަރެމެންނާއި ވާހަކަ ދެއްކުމަށްފަހު، ބޮޑުބޭބެ އައިނީގެ ބޮލުގައި ފިރުމާލިއެވެ. އައިނީ ހީލަމުން، ނޫނެކޭ ބުނުމުގެ ގޮތުން ބޯ ހޫރާލިއެވެ.\n“އައިނީ ސައިބޯނީ ކާފައާއި އެއްކޮށް ދޯ ދަރިފުޅާ؟ ޒާހިރާ… އަވަހަށް މިކުދިންނަށް ސައި ހަދައިދީ…” ބޮޑުބޭބެ، ދައްތަ ގާތު އެދުނެވެ. ދައްތަ ކާބަޔާއި ދިމާއަށް މިސްރާބު ޖެހުމުން، އަހަރެންވެސް ތެދުވީ ދައްތައަށް އެހީވާން ދާންވެގެންނެވެ.\nޝާފީވެސް މިހާރު ރަނގަޅުވެފައިވުމާއެކު، ޔަމާން އަހަރެން ގޮވައިގެން، މިރޭ ބޭރަށް ދާން ބޭނުން ވާހަކަ ބުންޏެވެ. އަހަރެން ގާތު ނުވައެއް ޖަހާއިރަށް ތައްޔާރުވާށޭ ބުނެފައި ދިޔަ މީހާގެ ޚަބަރެއް އަދި ނުވެއެވެ. ޝާފީ ނިންދަވާލުމަށްފަހު، އަހަރެން ދޮންބެދައްތަ ގާތު، ޝާފީ ބަލާލަދިނުމަށް އެދުނީމެވެ.\nޔަމާން އަހަންނަށް ގުޅީ، އަހަރެން ތައްޔާރުވެ ނިމުނުތަނާއެވެ. ފޯނު ނެގުމުން، ތައްޔާރުވެވުނީތޯ ސުވާލުކުރިއެވެ. އަހަރެން އާއެކޭ ބުނުމުން، މިދަނީކަމަށް ބުނެ ފޯނު ކަނޑާލިއެވެ.\nއިރުކޮޅަކުން، ދޮރު ހުޅުވުނު އަޑު އިވިގެން ބަލާލިއިރު، ޔަމާންއެވެ. އެއްވެސް އެއްޗެއް ނުބުނެ، ޔަމާން ބަލަން ފެށުމުން، އަހަރެން ލަދުން އިސްޖަހާލީމެވެ. ޔަމާންއަށް މިކަން އެނގުމުން، ކައިރިއަށް އައެވެ. އަދި ދަތްދޮޅިދަށަށް ޝަހާދަތް އިނގިލި ލައްވާލާ، އަހަރެންގެ މޫނު އުފުލާލިއެވެ. އެއަށްފަހު، ކޯތާފަތުގައި ދެއަތުން ހިފާލިއެވެ. ހަތަރުކަޅި ހަމަވި ވަގުތު، އެކަކު އަނެކަކުގެ ލޮލުގެ ތެރެއަށް ގެއްލިފައި ތިބެވުނެވެ. ހަމަހޭވެރިކަންވުމުން، އަހަރެން ދުރަށް ދާން އުޅުނު ވަގުތު، ކައިރިވެލާ، އަހަރެންގެ ނިތުގައި ތުންފަތް ޖައްސާލިއެވެ. އަހަންނަށް ބޭއިޚްތިޔާރުގައި ހިނިތުންވެވުނެވެ.\n“ހިނގާ ދާން ދޯ…” ޔަމާންވެސް ހިނިތުންވުމެއް ދެމުން ބުނެލިއެވެ. އަހަރެންގެ އަތުގައި ހިފައިގެން ކޮޓަރިން ނުކުތެވެ. އަހަރެމެން އެރޭ ދުއްވާލަން ދިޔައީމެވެ. ދެމީހުން އެކުގައި މިގޮތަށް ވަގުތުކޮޅެއް ހޭދަކޮށްނުލެވޭތާ ދުވަސްކޮޅެއް ވެއްޖެއެވެ. އެތައް އިރަކު ދުއްވުމަށްފަހު، ތަންކޮޅެއް މީހުން މަދު ހިސާބެއްގައި މަޑުކޮށްލީމެވެ. އެކި ވާހަކަތަކުގައި ތިބުމުން، ވަގުތު ހިނގައިދިޔަގޮތްވެސް ނޭންގުނެވެ.\n“ޝަބާ.. އަބަދުވެސް އަހަރެން ޝަބާދެކެ ވަރަށް ލޯބިވާކަން ހަނދާންކުރާތި އިނގޭ… އަހަރެން ނެތް ދުވަހަކުންވެސް ޝަބާ އުފަލުގައި ހުންނާތި..” ޔަމާން ބުނެލި ވާހަކައިން، އަހަރެންގެ ހިތުގައި، ބުނެދޭން ނޭންގޭފަދަ ބިރުވެރިކަމެއް ހިނގާލިއެވެ. ޔަމާންގެ ކޮނޑުމަތިން ބޯ ހިއްލާލަމުން، އެ މޫނަށް ފުން ނަޒަރަކުން ބަލާލީމެވެ.\n“މިރޭ ކޮންކަހަލަ ވާހަކަތަކެއް ތި ދައްކަނީ؟… ކިހިނެއް އެނގެނީ ކާކުކަމެއް ކުރިން…؟؟…” އަހަންނަށް ވާހަކަ ކުރިއަކަށް ނުގެންދެވުނެވެ. ޔަމާން އަހަރެންގެ މޫނަށް ބަލާލިއިރު، ލޯ ފެންކަޅިވެފައިވާތީ ފެނުމުން، ދެފަރާތަށް ބޯ ހޫރާލިއެވެ. ގަޔާއި ކައިރިކޮށްލަމުން، އަހަރެންގެ ހަށިގަނޑުގައި ދެއަތް ވަށާލިއެވެ. ފަހުން އެކި ވާހަކަ ދައްކައިގެން އަހަރެން ހަމައަކަށް އެޅުވިއެވެ.\nއެރޭ އަހަރެމެންނަށް ގެއަށް އާދެވުނުއިރު، ބާރަ ޖަހަނީއެވެ. އެތައް ދުވަހެއް ފަހުން، ހަމަޖެހިގެން ނިދާލެވުނު ރެއަކަށް އެރޭ ވިއެވެ. ޝާފީއަށް އަނިޔާވި ފަހުން، އަހަންނަށް ހަމަނިދި ނުލިބެއޭ ބުނުމަކުން ދޮގަކަށް ނުވާނެއެވެ. ފަތިހު ހޭލެވުނުއިރު، އޮވެވުނީ، ޔަމާންގެ އަތުތެރޭގައެވެ. ހިނިތުންވެލަމުން، ޔަމާންގެ ބޮލުގައި ފިރުމާލެވުނެވެ. ފާހާނާއިން ނުކުތްއިރު، ޔަމާން އޮތީ ހޭލައެވެ. އަހަރެން ނުކުތުމުން، ތެދުވެގެން ގޮސް ފާހާނާއަށް ވަނެވެ. ތައްޔާރުވެގެން މިސްކިތަށް ދިޔައީ، އަހަރެން ފަތިސްނަމާދުކުރަން އުޅެނިކޮށެވެ.\nޔަމާން އޮފީހަށް ދާން ތައްޔާރުވަމުން ދިޔައިރު، އަހަރެން އުޅުނީ ހެނދުނުގެ ނާސްތާ ތައްޔާރު ކުރުމުގައެވެ. ކޮޓަރިއަށް ވަންއިރު، ޔަމާންވެސް ނިމިގެން ކޮޓަރިން ނުކުންނަނީއެވެ.\n“ޝަބާ… މިއަދު ޝާފީ ސްކޫލަށް ލާން ހިއެއް ނުވޭ އާދެވޭނެހެންނެއް… މިއަދު ބައިވަރު މީޓިންގތަކެއްވެސް އެބައޮތް… އެކަމަކުވެސް ބަލާނަން ޝާފީ ނިމޭގަޑިއަށް ބަލާދެވޭތޯ…” އޮފީހަށް ދާން ގެއިން ނުކުތުމުގެ ކުރީގައި، ޔަމާން ބުންޏެވެ. ދޮރު ހުޅުވާލުމުގެ ކުރިން، އަހަރެންގެ ހަށިގަނޑުގައި ބައްދާލަމުން، ބޮލުގައި ފިރުމާލިއެވެ. ޔަމާން ލިފްޓަށް އަރަންދެން، ހިނިތުންވެފައި އަހަރެން ބަލަން ހުރީމެވެ.\nޔަމާންއަށް މިއަދު ދެވެން ނެތުމުން، ޝާފީ ތައްޔާރުކޮށްލައިގެން އަހަރެން ގެއިން ނުކުތީމެވެ. ޝާފީ ސްކޫލަށް ލާފައި، ގެއަށް ދިއުމުގެ ކުރިން، އެތާ ކައިރީގައި ހުރި ބުކްޝޮޕަށް ވަނީ، ބޭނުންވާ ބައެއް އެއްޗެހި ގަންނަންވެގެންނެވެ. ޝާފީއަށް ބޭނުންވާ އެއްޗެހި ނެގުމަށްފަހު، ވާހަކަފޮތްތައް ހުރި ބައިގައި ކުޑައިރުކޮޅަކު މަޑުކޮށްލީމެވެ. ލިބޭ ހުސްވަގުތުތަކުގައި، ވާހަކަ ކިޔުމަކީ، އަހަރެން ވަރަށް ކުރާހިތުން ކުރާ ކަމަކަށްވާތީ، އެތަނުން، އަހަންނަށް ކަމުދިޔަ ދެތިން ވާހަކަ ފޮތެއް ނެގީމެވެ.\nފިހާރައިން ނުކުތްތަނާ، ފޯނު ވައިބްރޭޓްވާން ފެށިއެވެ. ގުޅަނީ ދޮންބެދައްތައެވެ. ފޯނު ނަގަން އިނގިލިތައް ހަރަކާތްކޮށްލި ވަގުތު، އެއްފަރާތަކުން އައި މީހެއް، އަހަރެން ގައިގައި ޖެހުނެވެ. ހަށިގަނޑު ބެލެންސްކޮށްލެވުނު ނަމަވެސް، އަތުގައި އޮތް ފޯނު، އަތުން ދޫވެގެން ބިންމައްޗަށް ވެއްޓުނެވެ. އަހަރެން ފޯނު ނަގަންވެގެން ތިރިވެލީމެވެ. އެކަމަކު، އޭގެ ކުރިން އެމީހަކު ކުޑަކޮށް ގުދުވެލާ، ފޯނު ނެގުމަށްފަހު، އަހަންނަށް ދިއްކޮށްލިއެވެ. އަހަރެން ފޯނުގައި ހިފަމުން ޝުކުރު އަދާކުރީމެވެ.\n“ސޮރީ… ބަލާނުލާ އާދެވުނީމަ ވީ ގޮތް… އަހަރެންގެ މިސްޓޭކް…” ކޮންމެވެސް ތަނަކުން އިވިފައިވާ އަޑެއްހެން އަހަންނަށް ހީވިއެެވެ. ފޯނުން ނަޒަރު ވަކިކޮށްލަމުން، އިސްއުފުލާ އެމޫނަށް ބަލާލެވުނެވެ. ސާފުކޮށް އެމީހެއްގެ މޫނު ފެނުނު ނަމަވެސް، އެއީ ކާކުކަން ދެނެގަންނަން ވަގުތުކޮޅެއް ހޭދަވިއެވެ. ކުރިމަތީގައި ހުރީ ކާކުކަން އެނގުމުން، ފަހަތަށް ދެފިޔަވަޅެއް އަޅާލެވުނީ ޖެހިލުންވިވަރުންނެވެ. ހީވެސް ނުކޮށް ހުއްޓާ ކުރިމަތިން ފެނުމުން، ހިތުގައި ބިރުވެރިކަމެއް އުފެދުނެވެ.\nTags: ވީރާނާވެފައިވީ ޙަޔާތް މަގޭ\nWow v salhi… Next part avahah up kohla dhehchey\nThank you Maisha\nNext part tomorrow In Sha Allah\nލޯތްބޭތީ ހިތްއެދޭ.. (6)\nއެހެނިހެން ލޯބި June 23, 2016\nހިތް އެކީ ދެވިއްޖޭ…48\nލޯބި December 28, 2016\nއައިނާ 11 (އެގާރަވަނަބައި)\nހިތާމަ އެހެނިހެން October 18, 2019\nއެހެނިހެން ދީނީ ލޯބި July 23, 2018\nFeatured ހިތާމަ ކުރުވާހަކަ ލޯބި July 13, 2018\nޚަމްދު ލީލާ – ޓްރެއިލާ\nލޯބި March 15, 2020\nއަވްލީން (13ވަނަ ބައި)\nހިތާމަ ލޯބި October 6, 2017


Portugal Worldcup Ah Qualify Nuvejje Nama Ei Ronaldo Ah Ladheh - Vaguthu\nއަންނަ އަހަރު ގަތަރުގައި ބާއްވާ ފީފާ ވޯލްޑް ކަޕް ފުޓުބޯޅަ މުބާރާތުގައި ވާދަކުރާ ޓީމުތައް ކަށަވަރުވާން ފެށިއިރު ގިނަބަޔަކު އުއްމީދުކުރި ގޮތާއި ހިލާފަށް ކަންކަން ފެންނަމުންދާ އެއް ޓީމަކީ ގަދަފަދަ ޕޯޗުގަލްއެވެ. ގިނަބަޔަކު އެންމެ ހީކޮށްގެން ތިބީ ވޯލްޑްކަޕަށް ކޮލިފައިވާ ފުރަތަމަ ޓީމުތަކުގެ ތެރޭގައި ޕޯޗުގަލް ހިމެނޭނެ ކަމަށެވެ.\nމީގެތެރޭގައި އެންމެ ބޮޑު މަގްސަދެއް ހާސިލުކުރުމުގެ އަޒުމުގައި ހުރި އެއް ކުޅުންތެރިއަކީ މި ޖީލު ދުށް އެންމެ މޮޅު ފުޓުބޯޅަ ކުޅުންތެރިންގެ ތެރޭގައި ގުނާލެވޭ ކްރިސްޓިއާނޯ ރޮނާލްޑޯއެވެ. ފުޓުބޯޅައިގެ ކެރިއަރުގައި ކުލަބް ކެރިއަރުގައި އޭނާ ގިނަ ކާމިޔާބީތަކެއް ހޯދިއެވެ. ގައުމީ ޓީމާއެކު ޔޫރޯއާއި ނޭޝަންސް ލީގުވެސް ކާމިޔާބުކޮށްފިއެވެ.\nރޮނާލްޑޯގެ މި ކާމިޔާބީތަކުގެ ލިސްޓަށް މަދުވަނީ ވޯލްޑްކަޕްގެ ތައްޓެއް އެކަންޏެވެ. ކެރިއަރުގެ ފަހު ދުވަސްތައް ގުނަމުންދާ އުމުރުން 36 އަހަރުގެ ކްރިސްޓިއާނޯ ރޮނާލްޑޯއަށް މިފަހަރަކީ ޕޯޗުގަލްއާއެކު ވޯލްޑްކަޕެއްގައި ވާދަކުރާނެ ފުރުސަތު ލިބޭނެ އެންމެ ފަހު ފަހަރަށްވުން އެއީ އެކަށީގެންވާ ކަމެކެވެ.\nގަތަރުގައި 2022 ވަނަ އަހަރު ބާއްވާ ވޯލްޑްކަޕަށް ކޮލިފައިވާން ޕޯޗުގަލްއަށް މިހާރު އޮތީ އުނދަގޫ ހާލަތެކެވެ. ކޮލިފައިންގެ ގްރޫޕުގެ އެއްވަަނަ މަގާމާއެކު އޮޓަމެޓިކް ޖާގައެއް ލިބިގެން ކޮލިފައިވުމުގެ ދޮރު އެ ޓީމަށް ބަންދުވީ ސާބިއާ އަތުން 2-1 އިން ބަލިވުމުންނެވެ. އެއާއެކު ޕޯޗުގަލް ކޮލިފައިން ނިންމާލީ ގްރޫޕް އޭގެ ދެވަނައިގައި 17 ޕޮއިންޓާއެކު އެވެ. އެއްވަނަ މަގާމާއެކު ސާބިއާ ވޯލްޑްކަޕަށް ކޮލިފައިވީ 20 ޕޮއިންޓާއެކު އެވެ. މި މެޗުން އެއްވަރުކޮށްލައިގެން ވެސް ޕޯޗުގަލްއަށް ވޯލްޑްކަޕަށް ކޮލިފައިވެވެން އޮތެވެ.\nޕްލޭއޮފް ބުރުުގައި ހިމެނެނީ ވޯލްޑްކަޕް ކޮލިފައިންގެ ގްރޫޕުތަކުގެ ދެވަނައަށް ދިޔަ ޓީމުތަކެވެ. މި ބުރުގައި ޖުމްލަ 12 ޓީމެއް ބައްދަލުކުރާއިރު މި ޓީމުތައް ތިން ގްރޫޕަކަށް ބަހާލާނެއެވެ. ކޮންމެ ގްރޫޕެއްގައި ހަތަރު ޓީމު ހިމެނޭއިރު މި ކުރު މުބާރާތުގައި އެއް ލެގުގެ ސެމީފައިނަލް އަދި ފައިނަލް ކުޅޭނެއެވެ. މީގެތެރެއިން ވޯލްޑްކަޕަށް ކޮލިފައިވާނީ އެންމެ ރަނގަޅު ނަތީޖާ ނެރޭ ތިން ޓީމަށެވެ. އެހެންކަމުން މިއީ ޕޯޗުގަލްއަށް އުނދަގޫ ހާލަތަކަށް ވެދާނެއެވެ.\nގަތަރުގައި ބާއްވާ ވޯލްޑްކަޕުގައި މުބާރާތުގެ ހޯސްޓުގެ ހައިސިއްޔަތުން ގަތަރުގެ އިތުރުން ޔޫރަޕު ބައްރުން 10 ގައުމަކާއި ދެކުނު އެމެރިކާގެ ދެ ގައުމެއް މިހާރު ވަނީ ވޯލްޑްކަޕަށް ކޮލިފައިވެފައެވެ. ޔޫރަޕުން މިހާތަނަށް ކޮލިފައިވި ގައުމުތަކަކީ އިންގްލޭންޑާއި ސްވިޒަލޭންޑުގެ އިތުރުން ސާބިއާ، ބެލްޖިއަމް، ޑެންމާކް، ފްރާންސް، ޖަރުމަނު، ކްރޮއޭޝިއާ، ސްޕެއިން އަދި ނެދަލޭންޑްސް އެވެ. އެމެރިކާ ބައްރުން ކޮލިފައިވީ އާޖެންޓީނާ އާއި ބްރެޒިލް އެވެ.\nގަތަރު ވޯލްޑްކަޕް ބޭއްވުމަށް ތައްޔާރުވަނީ ނޮވެމްބަރ 2022 ގައެވެ. މި މުބާރާތް ބާއްވާއިރު ރޮނާލްޑޯގެ އުމުރަކަށް ވާނީ 37 އަހަރެވެ. ރޮނާލްޑޯގެ ފުޓުބޯޅަ ކެރިއަރު 2003 ވަނަ އަހަރު ފެށުނުފަހުން އަދި މިހާތަނަށް ވޯލްޑްކަޕަކަށް ކޮލިފައިނުވެ ނުދެއެވެ. އޭނާ ކެރިއަރު ފެށިފަހުން ހަތަރު ފަހަރެއްގެ މަތިން ޕޯޗުގަލް ވޯލްޑްކަޕުގައި ވާދަކޮށްފައިވެއެވެ.


Farudhunge Kuri Erumaai, Tharahgeege Maigandu Asaasakee Ilmu- Hukuru Khuthubaa ފަރުދުންގެ ކުރިއެރުމާއި، ތަރައްޤީގެ މައިގަނޑު އަސާސަކީ ޢިލްމު- ހުކުރު ޚުޠުބާ – Huvadhoo News Farudhunge Kuri Erumaai, Tharahgeege Maigandu Asaasakee Ilmu- Hukuru Khuthubaa Huvadhoo News\nފަރުދުންގެ ކުރިއެރުމާއި، ތަރައްޤީގެ މައިގަނޑު އަސާސަކީ ޢިލްމު- ހުކުރު ޚުޠުބާ\nފަރުދުންގެ ކުރިއެރުމާއި، ދުނިޔެވީ ތަރައްގީގެ މައިގަނޑު އެއް އަސާސަކީ ވިސްނާ ފިކުރުކުރުން އަދި ޢިލްމު، ކަމަށްބުނުމާއިއެކު، ޢިލްމު އުނގެނުމާއި، ވިސްނާ ފިކުރުކުރުމުގެ މުހިންމުކަމުގެ މައްޗަށް މިއަދުގެ ހުކުރު ޙުތުބާގައި ނަސޭހަތްތެރިވެފައި ވެއެވެ.\nވިސްނާ ފިކުރުކުރުމަކީ އިސްލާމްދީން ނުހަނު ބޮޑަށް ބާރުއަޅާ ކަމެއްކަމުގައި ޚުޠުބާގައި ބުނެއެވެ.\n“އަދި ތިމަން ރަސްކަލާނގެ، ކަލޭގެފާނަށް ޤުރުއާން ބާއްވައިލެއްވީ، އެއުރެންނަށް ބާއްވައިލެއްވި ތަކެތި މީސްތަކުންނަށް ކަލޭގެފާނު ބަޔާންކޮށް ދެއްވުމަށްޓަކައެވެ. އަދި އެއުރެން ފިކުރު ކުރުމަށްޓަކައެވެ.” މާތްﷲގެ ވަހީ ބަސްފުޅެއްގެ މާނައިގައިވެއެވެ.\nއިންސާނާ ޙަލްޤު ކުރެއްވި ގޮތާއި، އިންސާނާއިއެކު މި ކައުނުގައި އަދި ކާއިނާތުގައި ލައްވާފައިވާ ތަކެއްޗާއި މެދު ފިކުރުކުރެއްވުމަށް އެންގެވި ޙުތުބާގައި ބުނެފައި ވެއެވެ. މާތްﷲ ޙަލްޤުކުރެއްވި ތަކެއްޗާމެދު ވިސްނާ ފިކުރުކުރުމަކީ އެކަލާނގެ މަތިވެރިކަން އިންސާނުންގެ ކިބައިގައި ބިންވަޅުނަގާނެ ކަމެކެވެ. އަދި ވިސްނާ ފިކުރު ކުރުމަކީ، އެކަލާންގެ އާއި އަޅުތަކުންނާއި ދެމެދުގައިވާ ގުޅުން ބަދަހިވެސް ވެގެންދާ ކަމެއްކަމުގައި ޚުޠުބާގައި ބުނެއެވެ.\nތަރައްޤީއާއި ތަމައްދުންގެ އިންޖީނަކީ ވެސް ކަންކަމާ މެދު ވިސްނާ ފިކުރުންކުރުން ކަމުގައި ޙުތުބާގައިވެއެވެ. އެގޮތުން ގައުމުތައް އިލްމާ ނުލައި ކުރިއަރައި ނުދާކަން ކުރިއަރާފައިވާ ޤައުމުތަކަށް ނަޒަރު ހިންގާލުމުން އެނގިގެންދާނެކަމަށް ވެސް ބުނެފައިވެއެވެ.\nއިންސާނާއަށް ފާއިދާކުރަނިވި އިލްމަކުން މެނުވީ ކުރިއަރައި ކުރިމަގު އުޖާލާ ނުވާނެކަމަށް ވެސް ޙުތުބާގައިވެއެވެ. އަދި މުސްތަޤުބަލު އުޖާލާކުރުމަށް ބޭނުންނަމަވެސް ހިފަންވީ އިލްމުގައިކަމުގައި ޚުޠުބާގައި ބުނެވިފައި ވެއެވެ.\nއިސްލާމީ ޢުންމަތުގެ ޢިލްމުވެރިންނަށް ބަލާއިރު، އޭގެތެރެއިން ގިނަ ބޭކަލުންނަކީ ޢިލްމަށްޓަކައި ދިރިއުޅުމުގެ ޒަރޫރީކަންކަން ވެސް ދޫކޮށްލެއްވި ބޭކަލުންނެވެ. އަދި ނަފްސުގެ ބޭނުންތައް އެއްފަރާތްކޮށް ޢިލްމަށްޓަކައި ވަގުތު ހުސްކުރެއްވި ބޭކަލުންގެ ތެރޭގައި އެބޭކަލުން ހިމެނޭކަމުގައި ޚުޠުބާގައި ބުނެއެވެ.\n“އަހަރެންގެ ތައުލީމީ ހަޔާތުގައި އަހުރެންނާ ނުހަނު ބޮޑެތި ދަތިތަކަކާއި އުނދަގޫތައް ކުރިމަތިވިއެވެ. ޢިލްމަށްޓަކައި އަހުރެން އެކަންކަން ތަޙައްމަލު ކުރުމުގެ ނަތީޖާއެއްގެ ގޮތުން އެކަންކަން އަހުރެންނަށްވީ މާމުޔަށްވުރެ ފޮނި އެއްޗަކަށެވެ.” އިބްނު ޖައުޒީ (ރަޙިމަހުﷲ) ވިދާޅުވެފައިވެއެވެ.\nއިސްލާމްދީން ގޮވާލަނީ ހަމައެކަނި އިލްމު އުނގެނި އިލްމުވެރީންގެ ދަރަޖަ މަތިވެރިކުރާކަަށް ނޫނެވެ. މީގެ އިތުރަށް ތަފާތު ފަންނުތަކުން ކުރިއަރައިގެން ދިޔުމަށް އިސްލާމްދީން ބާރުއަޅައެވެ.\nމާތް ﷲ ވަހީ ކުރައްވާފައިވާ ބަސްފުޅެއްގެ މާނައިގައިވެއެވެ.\nޔަގީންކުރާ ބަޔަކަށް ބިމުގައި (ކުޅަދުންވަންތަކަމުގެ) ހެކިތަކެއްވެއެވެ. އަދި ތިޔަބައިމީހުންގެ އަމިއްލަ ނަފްސުތަކުގައި ވެސް މެއެވެ. ފަހެ، ތިޔަބައިމީހުން، ވިސްނައިނުބަލަނީ ހެއްޔެވެ؟\nއެއްވެސް ޤައުމަކަށް ޢިލްމާއި ނުލައި ކުރިއަރައި ތަރައްޤީއެއް ނުވެވޭނެއެވެ. ވިސްނައި ފިކުރު ކުރުމުގެ އިންޖީނަކީ ޢިލްމެވެ. ފައިދާ ކުރަނިވި ޢިލްމުން މެނުވީ ކުރިމަގު އުޖާލާއެއް ނުވާނެއެވެ. މުސްތަޤުބަލު އަމާނެއް ނުވާނެއެވެ. އިސްލާމްދީން ގޮވައިލަނީ ޢިލްމު އުނގެނުމަށެވެ.


SunOnline: Paris Muaahadhaa in vakivaa mahsalaagai dhuniyeyge faadukiyun America ah\nޕެރިސް މުއާހަދާއިން ވަކިވާ މައްސަލާގައި ދުނިޔޭގެ ފާޑުކިޔުންތައް އެމެރިކާއަށް\nމުހައްމަދު ޖަވާދު ޔޫސުފު 06 Nov 2019, 12:19\nއދ. މަޖިލިސް (ނޮވެމްބަރު 6): ދުނިޔޭގެ ތިމާވެށި ހިމާޔަތް ކުރުމަށްޓަކައި އެކުލަވާލާފައިވާ ޕެރިސް މުއާހަދާއިން ވަކިވުމަށް އެމެރިކާއިން ނިންމައި އެކަން ރަސްމީކޮށް އދ. އަށް އެންގުމުން ބައިނަލްއަގްވާމީ މުޖްތަމައުގެ ފާޑުކިޔުންތައް އެމެރިކާއަށް އަމާޒުވެއްޖެ އެވެ.\nއެމެރިކާގެ މިނިންމުމަށް އެންމެ ފުރަތަމަ ފާޑުކިޔާފައިވަނީ ޔޫރަޕްގެ އިއްތިހާދު، އީޔޫއިން އެވެ. އެ އިއްތިހާދުން ބުނީ އެމެރިކާގެ އަމަލަކީ ޒިންމާދާރުކަން ކުޑަ އަމަލެއްކަމަށާ އެކަމާމެދު ހިތާމަކުރާ ކަމަށެވެ. މީގެއިތުރުން ޗައިނާ، ފަރަންސޭސިވިލާތް، ޖަޕާން އަދި ރަޝިއާއިންވެސް ވަނީ އެމެރިކާގެ ނިންމުމާމެދު ހިތާމަކުރާކަން ހާމަކޮށްފަ އެވެ. ތިމާވެށީގެ ހިމާޔަތުގައި މަސައްކަތްކުރާ ޖަމްއިއްޔާ ޖަމާއަތްތަކުންވެސްވަނީ މިމައްސަލާގައި އެމެރިކާއަށް ވަރަށް ބޮޑަށް ފާޑުކިޔާފަ އެވެ.\nޕެރިސް މުއާހަދާއިން ވަކިވުމަށް ބަހަނާ ދައްކަވަމުން އެމެރިކާގެ ޚާރިޖީ ވަޒީރު މައިކް ޕޮމްޕެއޯވަނީ އެ މުއާހަދާގެ ސަބަބުން އެމެރިކާ އަށް ވަނީ ބޭއިންސާފް އިގްތިސާދީ ބުރައެއް ތަހައްމަލް ކުރަންޖެހިފައި ކަމަށް ވިދާޅުވެ ތިމާވެއްޓަށް ކުޑައިމިސްވާ ގޮތަށް ވާހަކަ ދައްކަވާފައެވެ. ޕެރިސް މުއާހަދާގައި ދުނިޔޭގެ 188 ގައުމަކުން ސޮއިކޮށްފައިވާއިރު އެއީ ތިމާވެށި ހިމާޔަތް ކުރުމަށްޓަކައި ދުނިޔޭގައި މިހާތަނަށް އެކުލަވާލައި އަމަލުކުރަމުން ގެންދާ އެންމެ ފިރިހަމަ އަދި އެންމެ ޝާމިލް މުއާހަދާއެވެ. އެ މުއާހަދާއަށް ދުނިޔޭގެ ގައުމުތަކުން ވާސިލްވީ އެތަށް އަހަރެއްގެ ބުރަ މަސައްކަތުންނެވެ.\nއެމެރިކާގެ ރައީސް ޑޮނަލްޑް ޓްރަމްޕަކީ ދުނިޔޭގެ ތިމާވެށި ހިމާޔަތް ކުރުމުގެ މަސައްކަތަކީ ބޭކާރު މަސައްކަތެއް ކަމަށް ސިފަކުރައްވާ އަދި ތިމާވެއްޓަށް އަންނަ ބަދަލުތައް ގަބޫލު ނުކުރައްވާ ބޭފުޅެކެވެ. ޕެރިސް މުއާހަދާއިން އެމެރިކާ ވަކިވުމަކީ ޓްރަމްޕުގެ އިންތިޚާބުގެ ވައުދެކެވެ. އެމެރިކާއަކީ ދުނިޔޭގެ ޖައްވަށް އެންމެ ގިނައިން ވިހަ ގޭސްތައް ބޭރުކޮށް އަދި ތިމާވެށި ހަލާކުރުމުގައި އެންމެ އިސްދައުރެއް އަދާކުރާ ގައުމު ކަމަށްވާތީ ޕެރިސް މުއާހަދާއިން އެމެރިކާ ވަކިވުމަކީ އެމުއާހަދާއަށް އަމަލުކުރުމަށް ބޮޑެތި ހުރަސްއެޅިގެންދާނެކަމެއް ކަމަށް ތިމާވެއްޓަށް މަސައްކަތްކުރާ ތަޖްރިބާކާރުންނާއި އެކްޓިވިސްޓުން ބުނެއެވެ.\nޕެރިސް މުއާހަދާއިން ވަކިވުމަށް އެމެރިކާ ނިންމާފައިވަނީ 2017 ވަނައަހަރުއެވެ. އެކަން ރަސްމީކޮށް އދ. އަށް އަންގާފައިވަނީ މި ހަފްތާގައެވެ. ނަމަވެސް ޕެރިސް މުއާހަދާއިން އެމެރިކާ ވަކިކުރުމުގެ ކަންތައް އދ. ން ފަށާނީ އެއްއަހަރު ފަހުންނެވެ. މިއާއެކު އެ މުއާހަދައިން އެމެރިކާ ވަކިވުމާއި ނުވުން ބިނާވެގެންދާނީ އަންނަ އަހަރުގެ ރިޔާސީ އިންތިޚާބުގެ ނަތީޖާ ނުކުންނަ ގޮތަކުންނެވެ. އަންނަ އަހަރުގެ ރިޔާސީ އިންތިޚާބު ޓްރަމްޕް ނޫން އެހެންބޭފުޅަކު ކާމިޔާބު ކުރައްވައިފިނަމަ ދެން އެމެރިކާގެ ރައީސްކަމަށް ވަޑައިގަންނަވާ ބޭފުޅަކަށް އެކަން ހުއްޓުވައި އެމުއާހަދާގައި އެމެރިކާ ދެމިއޮތުމާމެދު އިތުރު ގޮތެއް ނިންމިދާނެއެވެ. (ނޫސްއެޖެންސީތައް)


ފަސް މަހުގެ ކުއްޖާ ނިޔާވި މައްސަލައިގާ ޝާމިލުވާ ފަރާތްތަކާއިމެދު އަޅަންޖެހޭ ފިޔަވަޅެއް އަޅާނަން: މިނިސްޓްރީ – Dhuvas Online\nމިނިސްޓަރ އޮފް ޖެންޑާ އެންޑް ފެމިލީ ޒެނީޝާ ޝަހީދު ޒަކީ ވަޒީރުކަމުގެ އިޤުރާރުގައި ސޮއި ކުރައްވަނީ – ފޮޓޯ : ރައީސް އޮފީސް\nފަސް މަހުގެ ކުއްޖާ ނިޔާވި މައްސަލައިގާ ޝާމިލުވާ ފަރާތްތަކާއިމެދު އަޅަންޖެހޭ ފިޔަވަޅެއް އަޅާނަން: މިނިސްޓްރީ\nމިނިސްޓްރީ އޮފް ޖެންޑަރ އެންޑް ފެމިލީގެ ބެލުމުގެ ދަށުން ހުޅުމާލޭގައި ހިންގަމުން އަންނަ “ފިޔަވަތީގައި” ހުރި އުމުރުން5މަހުގެ ކުއްޖަކު ނިޔާވެފައިވާއިރު މިކަމުގައި ޝާމިލުވާ ފަރާތްތަކާއިމެދު އަޅަންޖެހޭ ފިޔަވަޅުތައް އަޅާނެކަމުގެ ޔަގީންކަން އަރުވާކަމަށް އެ މިނިސްޓްރީ އިން ބުނެފި އެވެ.\nއެ މިނިސްޓްރީން ނެރެފައިވާ ނޫސްބަޔާނެއްގައި ބުނެފައިވަނީ މިއަދު ހެނދުނު އެ މިނިސްޓްރީގެ ބެލެހެއްޓުމުގެ ދަށުގައި ފިޔަވަތީގައި ހުރި5މަހުގެ ކުޑަކުއްޖަކު ނިޔާވެފައިވާކަން ވަރަށް ހިތާމަޔާއިއެކު ދަންނަވާ ކަމަށެވެ. އެކުއްޖާ ނިޔާވި ސަބަބެއް މިވަގުތު މި ދަނީ ތަހުގީގު ކުރަމުން ކަމަށެވެ. އަދި އެ ކުއްޖާގެ މަރުގެ މައްސަލަ ތަހުގީގު ކޮށްދެއްވުމަށްއެދި މިނިސްޓްރީ އިން ފުލުހުންނާއި ހިއުމަން ރައިޓސް ކޮމިޝަނުގައި ދަންނަވާފައިވާނޭ ކަމުގައި އެ ބަޔާނުގައި ބުނެފައިވެ އެވެ.\nއެ ބަޔާނުގައި އިތުރަށް ބުނެފައިވަނީ މި ހިތާމަވެރި ހާދިސާއާއި ގުޅިގެން، ކަން ހިނގާފައިވާގޮތް ބަލައި، މިކަމުގައި ޝާމިލުވާ ފަރާތްތަކާއިމެދު އަޅަންޖެހޭ ފިޔަވަޅުތައް މިނިސްޓްރީން އަޅާނެ ކަމުގެ ޔަގީންކަން އަރުވާ ކަމަށެވެ. އަދި މިނިސްޓްރީގެ ބެލެހެއްޓުމުގެ ދަށުގައި މަރުކަޒުތަކުގައި ތިބޭ ކުދިންގެ ސަލާމަތާއި ރައްކާތެރިކަން ޔަގީން ކުރުމަށްޓަކައި ކުރަންޖެހޭ ހުރިހާ ކަމެއް ކުރާނެކަމުގެ ޔަގީންކަން އަރުވާ ކަމަށެވެ.


Eh kameh kurumah dhe faharu Vote ah ehi iruves memberunnah neygunu!\nއެއް ކަމެއް ކުރުމަށް ދެ ފަހަރު ވޯޓަށް އެހިއިރުވެސް މެންބަރުންނަށް ނޭނގުނު!\nރައްޔިތުންގެ މަޖިލީހުގައި ބިލެއް ހުށަހަޅާ ކޮމެޓީ މަރުހަލާގައި އެ ބިލު ދިރާސާކޮށް ނިމުމުން ތަޅުމާއި ހަމައަށް އެ ބިލެއް އަތުވެއްޖެ ނަމަ މެންބަރުންނަށް އެ ބިލަކަށް އިސްލާހު ހުށަހެޅުމުގެ ފުރުސަތު އޮންނާނެ އެވެ. އަދި އެ އިސްލާހުތައް ފާސް ކުރުމަށް މަޖިލީހުގެ ވޯޓު ގަޑީގައި ރިޔާސަތުން ވޯޓަށް އަހާނެ އެވެ. ނަމަވެސް މިއަދުގެ ޖަލްސާ އިން ފެނިގެން ދިޔައީ މިފަހުގެ ތާރީހެއްގައި މަޖިލީހުން ނުފެންނަ މަންޒަރެކެވެ. އެއީ އެއް ކަމެއް ކުރުމަށް ދެ ފަހަރަށް ވޯޓު ދިނުމެވެ.\nމިއަދުގެ ވޯޓު ގަޑީގައި ވޯޓަށް އަހާފައި ވަނީ ދެ ކަމަކަށެވެ. އެއީ ޖުޑީޝަލް ސަރވިސް ކޮމިޝަން (ޖޭއެސްސީން) ކްރިމިނަލް ކޯޓުގައި ނުނިމި ހުރި މައްސަލަތަކާއި ގުޅިގެން ހުށަހަޅާފައިވާ ރިޕޯޓު އިތުރަށް ދިރާސާ ކުރުމާއި ގުޅޭ ގޮތުން ނެގި ދެ ވޯޓެވެ. މި ގޮތަށް ދެ ވޯޓު ރިޔާސަތުން ނަގާފައިވަނީ ދެ މެންބަރަކު ހުށަހެޅުމެއް ހުށަހަޅާފައި އޮތުމުންނެވެ. އެއް ހުށަހެޅުން ހުށަހެޅުއްވީ އައްޑޫ މީދޫ ދާއިރާގެ މެންބަރު ރޮޒެއިނާ އާދަމް އެވެ. ދެވަނަ ހުށަހެޅުން ހުށަހެޅުއްވީ މެދު ހެންވޭރު ދާއިރާގެ މެންބަރު އަލީ އާޒިމެވެ.\nރޮޒެއިނާ ހުށަހެޅުއްވީ ކްރިމިނަލް ކޯޓުގައި ނުނިމި ހުރި މައްސަލަތަކާއި ގުޅޭ ރިޕޯޓު އިތުރަށް ދިރާސާ ކުރުމަށް ޖުޑިޝަރީ ކޮމެޓީ ފޮނުވުމަށެވެ. މި ހުށަހެޅުން ފާސްވީ 39 މެންބަރުންގެ ވޯޓުންނެވެ. އަލީ އާޒިމް ހުށަހެޅުއްވީ ކްރިމިނަލް ކޯޓުގައި ނުނިމި ހުރި މައްސަލަތައް ދެނެގަނެ އަދި އެ ހުރަސްތައް ގިރާ ކުރުމަށް ކުރަން ހުރި ކަންކަން ކުރުމަށް ޖޭއެސްސީން ނިންމާފައިވާއިރު ކްރިމިނަލް ކޯޓުގެ މައްސަލަތައް އަވަހަށް ނިންމުމަށް އަދި ޖޭއެސްސީގެ އަމާޒަށް ވާސިލުވުމަށް ބޭނުންވާ އިންތިޒާމުތައް ހަމަޖައްސައި ދިނުމަށެވެ. އާޒިމްގެ އެ ހުށަހެޅުން ފާސްވީ 65 މެންބަރުންގެ ވޯޓުންނެވެ.\nއެ ދެ ހުށަހެޅުމަށް ވޯޓަށް އަހާ ނިމުމުން ރިޔާސަތުގައި އިންނެވި މަޖިލީހުގެ ރައީސް، ރައީސް މުހައްމަދު ނަޝީދު ވިދާޅުވީ މަޖިލީހުގައި މިއަދު އެއް ކަމެއް ކުރުމަށް ވޯޓަށް އެހީ ދެ ފަހަރު ކަމަށެވެ. ނަޝީދު ވަނީ މަޖިލީހުގެ ކަންކަން ހިނގާ ނުހިނގާ ގޮތް މަޖިލިސް މެންބަރުން އެނގިވަޑައިނުގަންނަވާތީ އެކަމާ ހިތާމަ ކުރައްވާ ކަމަށް ވިދާޅުވެފަ އެވެ.\n"އިއްޒަތްތެރި މެންބަރުންނަށް މި މަޖިލީހުގައި ކަންކަން ހިނގާ ގޮތް އެނގިވަޑައިނުގަންނަވާ މިތަނުގައި ތިއްބެވުމަކީ ވަރަށް ޖަވާބުދާރީކަން ކުޑަ، ވަރަށް ވަރަށް ބޮޑަށް ތިބޭފުޅުން ކުރައްވައިގެން ތި ތިއްބެވި ހުވަޔާއި އަދި ރާއްޖޭގެ ރައްޔިތުން ތިބޭފުޅުންގެ ކިބައިން އެދޭ އެދުމާއި މި ކަންކަމާއި ވަރަށް ބޮޑަށް ފުށޫ އަރާ ކަމެއް،" ނަޝީދު ވިދާޅުވި އެވެ.\nމަޖިލީހުގައި މިއަދު އެއް ކަމެއް ކުރުމަށް ދެ ފަހަރު ވޯޓަށް އެހުމުންވެސް މެންބަރުން ވޯޓު ދެއްވި އެވެ. ނަމަވެސް މަހިބަދޫ ދާއިރާގެ މެންބަރު އަހުމަދު ތާރިގް ވަނީ ރިޔާސަތުން ދެއްކެވި ވާހަކަ ރަނގަޅަށް ސާފު ނުވާ ކަމަށް ވިދާޅުވެފަ އެވެ.\n"އަޅުގަނޑު މި ދެއްކި ވާހަކަތައް ވަރަށް ރަނގަޅަށް ސާފުވާނެ އިނގޭތޯ ރަނގަޅަށް އަޑު އެއްސެވީމާ،" ނަޝީދު ވިދާޅުވި އެވެ.\nނަޝީދު ވިދާޅުވީ މަޖިލީހުގެ ގަވާއިދުތަކާއި އެއްޗެހި ރަނގަޅަށް މެންބަރުން ބައްލަވާ ނަމަ އަދި މަޖިލީހުގެ ތަޅުމުގައި އިންނަވައިގެން މަޖިލީހުގެ ޖަލްސާއަށް ސަމާލުކަން މެންބަރުން ދެއްވާ ނަމަ މަޖިލީހުގެ ތަޅުމުގައި ކަންކަން ހިނގާ ގޮތް އަދި ޖަލްސާ ހިނގާ ނުހިނގާ ގޮތް މެންބަރުންނަށް އެނގިވަޑައިގަންނަވާނެ ކަމަށެވެ.


Raajjey ge bodu bayakah reen'dhoo samaalu nerefi - AO News\nރާއްޖޭގެ ބޮޑު ބަޔަކަށް ރީނދޫ ސަމާލު ނެރެފި\nމޫސުން ގޯސްވުމުގެ ސަބަބުން ރާއްޖޭގެ ބޮޑު ބަޔަކަށް ރީނދޫ ސަމާލު ނެރެފި އެވެ.\nއެގޮތުން މޫސުމާބެހޭ ޤައުމީ އިދާރާއިން ވަނީ ބ. އަތޮޅުން ފެށިގެން އައްޑޫ ސިޓީ އާއި ދެމެދުގެ ރަށްތަކަށް، މިއަދު 20:00 އިން ފެށިގެން 00:00 އާއި ހަމައަށް ރީނދޫ ސަމާލު ނެރެފައެވެ. މެޓް އޮފީހުން ލަފާކުރާ ގޮތުގައި އެ ވަގުތުތަކުގައި އެ ސަރަޙައްދުތަކަށް ގަޑިއަކު 25 މޭލާ 30 މޭލާ ދެމެދުގެ ބާރުމިނުގައި ވައިޖެހޭނެ ކަމަށާއި، ވިލާގަނޑުގައި ގަޑިއަކު 55 މޭލަށް ވައި ގަދަވުން އެކަށީގެންވެއެވެ. އަދި ކަނޑު ގަދަވެ، ބައެއް ރަށްތަކަށް ރާޅު އަރާނެ ކަމަށްވެސް ވަނީ ލަފާކޮށްފައެވެ.\nމީގެ އިތުރުން މެޓް އޮފީހުން ވަނީ ގުގުރުމާއެކު ބޯކޮށް ވާރޭވެހި، ވިލާގަނޑުގައި 45 މޭލަށް ވައިގަދަވާނެ ކަމަށް ލަފާކޮށް 21:00 އިން 03:00 އާއި ހަމައަށް، ހއ. އަތޮޅުން ފެށިގެން ބ. އަތޮޅާއި ދެމެދުގެ ރަށްތަކަށް ހުދު ސަމާލުވެސް ނެރެފައެވެ.\nމެޓް އޮފީހުން ރާއްޖޭގެ މޫސުން ކުރިއަށް ލަފާކުރާ ގޮތަށް ބަލާއިރު، މިރޭ 08:00 އިން މާދަމާ ރޭ 08:00 އާއި ހަމައަށް، ރާއްޖޭގެ ބޮޑުބަޔަކަށް ވިއްސާރަ ކުރުމާއެކު ގުގުރާނެ ކަމަށާއި، ބައެއް ރަށްތަކަށް ބޯކޮށް ވާރޭ ވެހުން އެކަށީގެންވެއެވެ.\nމީޣެ އިތުރުން ދެކުނުގެ އަތޮޅުތަކަށް، ހުޅަނގުއުތުރާއި އުތުރުން ގަޑިއަކު 13 މޭލާއި 23 މޭލާ ދެމެދުގެ ބާރުމިނުގައި ވައި ޖޭހެނެ ކަމަށާއި، އެހެން ހިސާބުތަކަށް ހުޅަނގާއި ހުޅަނގުއުތުރުން ގަޑިއަކު 15 މޭލާއި 25 މޭލާ ދެމެދުގެ ބާރުމިނުގައި ވައި ޖޭހެނެއިރު، ވިލާގަނޑުގައި ގަޑިއަކު 50 މޭލާއި 55 މޭލާ ދެމެދުގެ ބާރުމިނަށް ވައި ގަދަވުން އެކަށީގެންވާ ކަމަށްވެސް މެޓް އޮފީހުން ލަފާކުރެއެވެ.\nމެޓް އޮފީހުން ބުނީ ރާއްޖޭގެ ކަނޑުތައް އާންމު ގޮތެއްގައި ގަދަވާނެ ކަމަށާއި، ދިޔަވަރު ބޮޑުވާގަޑިތަކުގައި ބައެއް ރަށްތަކަށް އުދައެރުން އެކަށީގެން ވާ ކަމަށާއި، އެހެންކަމުން ހުރިހައި ފަރާތްތަކުންވެސް މޫސުމަށް ސަމާލުވުމަށް އިލްތިމާސްކުރާ ކަމަށެވެ. އަދި ރާޅުގެ އުސްމިނުގައި 5-7 ފޫޓު ހުންނާނެ ކަމަށްވެސް މެޓް އޮފީހުން ބުނެފައި ވެއެވެ.


Iyye Ge Evvumun Fenunee, Hiyaalu Faalhu Kurumaai Medhu Sarukaarun Ganna Biru: Shuja - Vaguthu\nއިއްޔެގެ އެއްވުމުން ފެނުނީ ޚިޔާލު ފާޅުކުރުމާއި މެދު ސަރުކާރުން ގަންނަ ބިރު ކަމަށް، ޕީއެންސީގެ ނައިބު ރައީސް އަދި ބާރަށު ދާއިރާގެ ކުރީގެ މެމްބަރު އިބްރާހިމް ޝުޖާއު ވިދާޅުވެއްޖެއެވެ.\nއިއްޔެ ޒުވާނުންގެ އިސްނެގުމަކަށް "މިނިވަންކަން ނަގާލުމާއި ދެކޮޅަށް" ކުރިއަށް ގެންދިޔަ އެއްވުމާއި މެދު ވާހަކަދައްކަވަމުން ޝުޖާއު ވިދާޅުވީ، ޒުވާނުންގެ އަޑު އިއްވަން ސަރުކާރުން ފުރުސަތު ނުދިނުމުން ހާމަވަނީ، މި ސަރުކާރަކީ އަޑު އެހުމުގެ ޤާބިލްކަން ނެތް ސަރުކާރެއް ކަމެވެ.\nއިއްޔެ ބާއްވަން ހަމަޖެއްސި ސައިކަލް ބުރު ނުވެސް ފަށަނީސް އެ ސައިކަލް ބުރު ހުއްޓުވަން އެތައް ބައިވަރު ފުލުހުންނެއް ނެރެން ޖެހުނު ސަބަބަކީ ކޮބާތޯ އޭނާ ވަނީ ސުވާލު އުފައްދަވާފައެވެ. ޝުޖާއު އިތުރަށް ވިދާޅުވީ، އިއްޔެގެ އެއްވުމުގައި ހާލަތާއި ނުބައްދަލު މިންވަރަށް ބާރުގެ ބޭނުންކޮށްފައިވާ ކަމަށާއި، އެކަން ކުށްވެރިކުރައްވާ ކަމަށެވެ.\n" ޒުވާނުންކޮޅެއްގެ އަޑު ނިއިއްވަން ވަށައިގެން ފުލުހުން އަޅާ، އެ ޒުވާނުންގެ މޫނަށް ޕެޕަރ ސްޕްރޭ ޖަހާފައި ވަނީ ކޮންކަމަކާ ބިރުންތޯ. މިނިވަން ކަން ގެއްލޭތަން ބަލަން ދިވެހި ޒުވާނުންނެއް ނުތިބޭނެ. އެއަށް ވުރެ ބޮޑަށް ދިވެހި ޤައުމުދެކެ ލޯބިވާ ބައެއް ދިވެހިންނަކީ. މިއީ ޕީޕީއެމް، ޕީއެންސީގެ އެއްވުމެއް ނޫން. އެކަމަކު މިކަހަލަ ކޮންމެ މުޒާހަރާއެއްގައި އަޅުގަނޑުމެން ބައިވެރިވަނީ ދިވެހިރައްޔިތުންނަށް ވީތީ." އޭނާ ވިދާޅުވިއެވެ.\nއިއްޔެގެ އެއްވުމުގައި ހައްޔަރު ކުރި އަންހެނުންނާއި ފިރިހެނުން ފުލުހުންގެ ވެހިކަލަކަށް އެރުވުމަށް ފަހު ވެހިކަލްތެރޭގައި ގަޑިއިރަކަށް ވުރެ ގިނައިރު ވަންދެން ބޭތިއްބުމުން އެކަމަށް ވެސް އިދިކޮޅު ފަރާތްތަކުން ވަނީ ފާޑުކިޔާފައެވެ.\nއިއްޔެ ހަވީރު ހައްޔަރުކުރި މީހުންގެ ތެރެއިން އެންމެ މީހަކު ފިޔަވައި އެހެން އެންމެން ވަނީ 1000 ރުފިޔާ އިން ޖޫރިމަނާ ކުރުމަށް ފަހު މިހާރު ދޫކޮށްލާފައެވެ.\nސައިކަލް ބުރު ހުއްޓުވަން ފުލުހުން އެކަށީގެންވާ މިންވަރަށް ވުރެ މާބޮޑަށް ބާރުގެ ބޭނުން ކުރުމުން ވެސް ގިނަ ބަޔަކު އަންނަނީ ފުލުހުންނަށް ފާޑުކިޔަމުންނެވެ.\nއެޗްޕީއޭއަކަށް ނުބެލޭނެ، ބޭނުން ވަރަކަށް ދަތުރުކޮށް ހަރަކާތްތައް ބާއްވާނަން: ޝުޖާއު\nޝުޖާއުގެ ރައްދެއް: ދުނިޔޭގައި ޕާޓީތައް ހިންގާ ގޮތް އެމްޑީޕީއަކަށް ނޭނގެ\nސެޕްޓެމްބަރު 13, 2020 14:12\nބަޔަކު ބީތާއެއް ނުވާނެތަ! ކޮވިޑޭ ކޮވިޑޭ ކޮވިޑޭ! ގޭގަ ތިބެބަލަ ވެކްސިން ތައްޔާރު ވަންދެން


City in hushahelhi isthiunaafu massalaige aduehun anna mahu kureekolhu baavvan ninmaifi - One Online\nމެންޗެސްޓާ ސިޓީގެ ކޯޗް ޕެޕް ގާޑިއޯލާ --\nސިޓީން ހުށަހެޅި އިސްތިއުނާފު މައްސަލައިގެ އަޑުއެހުން އަންނަ މަހު ކުރީ ކޮޅު ބާއްވަން ނިންމައިފި\nކުރިއަށް އޮތް ދެ އަހަރު މެންޗެސްޓާ ސިޓީއަށް ޔޫރަޕްގެ އިންޓަނޭޝަނަލް ކުލަބު މުބާރާތެއްގައި ބައިވެރި ނުވެވޭނެ ގޮތަށް، އެ ކުލަބާ މެދު އެޅި ފިޔަވަޅާ ގުޅިގެން އެކުލަބުން ހުށަހެޅި އިސްތިއުނާފުގެ މައްސަލަ އަންނަ މަހު ކުރީ ކޮޅު ބާއްވަން ނިންމައިފި އެވެ.\nމިދިޔަ ފެބްރުއަރީ މަހު ޔޫއެފާއިން، ސިޓީއާ ދެކޮޅަށް ފިޔަވަޅު އެޅީ ޔޫއެފާގެ ފައިނޭންޝިއަލް ފެއާޕްލޭއާ ހިލާފަށް އެ ޓީމުން ހަރަދު ކޮށްފައިވާ ކަމަށް ބުނެ އެވެ.\nއެހެން ނަމަވެސް ސިޓީން ބުނެފައި ވަނީ ގޯސްކޮށް އެއްވެސް ކަމެއް ކޮށްފައި ނުވާނެ ކަމަށާއި، ކޯޓުގައި އެކަން ސާބިތުކޮށްދެވޭނެ ކަމަށެވެ. ސްވިޒަލޭންޑްގެ ލުޒާންގައި ހުންނަ ކުޅިވަރުގެ އާބިޓްރޭޝަން ކޯޓުން މައްސަލަ ކުރިއަށް ގެންދަން ހަމަޖެހިފައި ވަނީ ވީޑިއޯ މެދުވެރި ކޮށް ކަމަށް މީޑިއާ ރިޕޯޓްތައް ބުނެއެވެ.\nކުޅިވަރުގެ އާބިޓްރޭޝަން ކޯޓަށް، ސިޓީން ހުށަހަޅާފައިވާ އިސްތިއުނާފުގެ މައްސަލަ ތާވަލު ކޮށްފައި ވަނީ އަންނަ މަހު އަށަކަށެވެ. މައްސަލަ އާ ގުޅިގެން ކޯޓުން ހުކުމް ކުރާނެ ގޮތެއް އަދި ނޭނގެ އެވެ. ނަމަވެސް އަންނަ ސީޒަންގެ ޔޫއެފާ ޗެމްޕިއަންސް ލީގްގެ ގުރުއަތު ނެގުމުގެ ކުރިން މައްސަަލައިގެ ހުކުމް ކޯޓުން އިއްވަން ޖެހޭނެ އެވެ. ޗެމްޕިއަންސް ލީގްގެ ގުރުއަތުލުން ތާވަލު ކޮށްފައި ވަނީ އޮގަސްޓް 27 ގަ އެވެ.\nކޮވިޑް 19 އާ ގުޅިގެން ހުރިހާ ކުޅިވަރުތަކެއް މެދުކަނޑާލާފައިވާ މިދަނޑިވަޅުގައި ލީގްގެ ގުރުއަތުލުން ވެސް ފަސްވެދާނެ ކަމަށް ބައެއްފަރާތް ތަކުން ދެކެއެވެ.\nގުޅޭ ޓެގު ޔޫއެފާ މެންޗެސްޓާ ސިޓީ ފުޓްބޯޅަ ކޮވިޑް 19\nމިނިސްޓަރު މަހުލޫފްގެ ފާޑުކިޔުން ހަތަރު ނޫހަކަށް، ވިދާޅުވަނީ ނޫސްތަކަށް ހެޑްލައިން ހަދަން ނޭނގޭ ކަމަށް\nލޮކްޑައުން އަށް ލުޔެއް ލިބުނުހާ އަވަހަށް ދިއްދޫ ފުޓުބޯޅަ ދަނޑުގެ މަސައްކަތް ކުރިޔަށް ގެންދެވޭނެ: މަހުލޫފް\nޕީއެސް ފޭނުންނަށް އުފާވެރި ހަބަރެއް، ޕީއެސް5އަންނަ މަހު4ގައި ތައާރަފުކުރަނީ\nމާޒިޔާގެ ކޯޗާއި ބިދޭސީ ކުޅުންތެރިންގެ ކޮންޓްރެކްޓް ހަމަވެއްޖެ، ކޯޗް ބޭނުންވަނީ އެނބުރި ގައުމަށްދާން


ނެއްލައިދޫ ޚުކުރު މިސްކިތުގެ ކާޕެޓް ބަދަލުކުރުމަށްޓަކައި ބޭނުންވާ ކާޕެޓް ފޯރުކޮށްދެއްވާނެ ފާރާތެއް ހޯދުމާގުޅޭ\nމަސްޖިދުލް ޚައިރާތުގެ ކާޕެޓް ބަދަލުކުރުމަށްޓަކައި ބޭނުންވާ ކާޕެޓް ފޯރުކޮށްދެއްވާނޭ ފަރާތެއް ހޯދަން ބޭނުންވެއެވެ.\nވީމާ، މިމަސައްކަތް އަމިއްލަ ތަކެތީގައި ކޮށްދިނުމަށް ޝައުޤުވެރިވާ ފަރާތްތަކުން 02 މާރޗް 2020 ވާ ހޯމަ ދުވަހުން ފެށިގެން 11 މާރޗް 2020 ވާ ބުދަ ދުވަހުގެ ނިޔަލަށް، ހެނދުނު 09:00 އިން 12:00 އަށް މި ކައުންސިލަށްްް ވަޑައިގެން ރެޖިސްޓަރ ކުރެއްވުމަށް އެދެމެވެ. މިއިއުލާނާއި ގުޅޭ މައުލޫމާތު ކަރުދާސް ރެޖިސްޓަރވުމަށްފަހު ލިބިވަޑައިގަންނަވާނެއެވެ. އަދި 12 މާރޗް 2020 ވާ ބުރާސްފަތި ދުވަހު ހެނދުނު 10:00 ގައި ޕްރީބިޑް ސެޝަންއެއް މި ކައުންސިލް އިދާރާގައި އޮންނާނެއެވެ.\nއަންދާސީ ހިސާބު ހުށަހެޅުން، 18 މާރޗް 2020 ވާ ބުދަ ދުވަހު ހެނދުނު 10:00 ގައި މި އިދާރާގައި އޮންނެއެވެ.\nމި އިއުލާނާއި ގުޅިގެން އެއްވެސް މައުލޫމާތެއް ސާފުކުރައްވަން ބޭނުންފުޅުވެވަޑައިގަންނަވާނަމަ 11 މާރޗް 2020 ވާ ބުދަ ދުވަހު ހެނދުނު 10:00 ގެ ކުރިން [email protected] އަށް މެއިލްކޮށްދެއްވުން އެދެމެވެ. އަދި ރަޖިސްޓަރކުރަން ވަޑައިނުގަންނަވާ ފަރާތްތަކަށް އަންދާސީ ހިސާބު ބަލައިނުގަނެވޭނެ ވާހަކަވެސް ދަންނަވަމެވެ.


SunOnline: R. Atoll gai Airport eh elhumah plan kurevifa eh neiy: Transport Ministry\nރ. އަތޮޅުގައި އެއާޕޯޓެއް އެޅުމަށް ޕްލޭން ކުރެވިފައެއް ނެތް: ޓްރާންސްޕޯޓް މިނިސްޓްރީ\nމުހައްމަދު މުޒައްޔިން ނާޒިމް 05 Jun 2020, 23:11\nމީގެ ކުރިން އެއާޕޯޓް އަޅަން ނިންމި ރ. ފައިނު -- ފޮޓޯ/ އަހުމަދު ނައުޝާދު\nރ. އަތޮޅުގައި އެއާޕޯޓެއް އެޅުމަށް ޕްލޭން ކުރެވިގައި ނެތް ކަމަށް ޓްރާންސްޕޯޓް މިނިސްޓްރީން ބުނެފިއެވެ.\nޓްރާންސްޕޯޓް މިނިސްޓްރީގެ ފަރާތުން މިހެން ބުނެފައިވަނީ މިރޭ ރައްޔިތުންގެ މަޖިލީހުގެ ސަރުކާރު މަސްއޫލިއްޔަތު އަދާކުރާ މިންވަރުބަލާ ކޮމިޓީން ބޭއްވި ބައްދަލުވުމުގައި މަޑުއްވަރީ ދާއިރާ މެމްބަރު އާދަމް ޝަރީފު ކުރެއްވި ސުވާލަށް ޖަވާބުދެއްވައެވެ.\nކޮމިޓީގައި އާދަމް ޝަރީފު ވިދާޅުވީ، މިދިޔަ އަހަރުގެ މަޖިލިސް އިންތިހާބުގެ ކެމްޕެއިންގައި ރައީސް އިބްރާޙިމް މުހައްމަދު ސޯލިހް ރ. އަތޮޅުގެ ދެކުނުގައި އެއާޕޯޓެއް އާޅާނެ ކަމަށް ވައުދުވެވަޑައިގެންފައިވާ ކަމަށެވެ. އަދި އެއާޕޯޓު އެޅުއްވަން ނިންމެވީ ކޮން ރަށެއްގައިތޯއާއި ޕްލޭން ކުރުމުގެ މަސައްކަތް ކިހާ ހިސާބަކަށް ގޮސްފައިވޭތޯ އޭނާ ސުވާލު ކުރެއްވިއެވެ.\nއެ ސުވާލަކަށް ޖަވާބު ދެއްވައި، ޓްރާންސްޕޯޓް މިނިސްޓްރީގެ ސްޓޭޓް މިނިސްޓަރު އަހްމަދު ޒުހައިރު ވިދާޅުވީ، ސަރުކާރުން އެކުލަވާލައިވާ ނޭޝަނަލް އެއާކަނެކްޓިވިޓީ ޕްލޭންގައި އެއާޕޯޓު އަޅާނެ ސަރަހައްދުތައް ކަނޑައަޅާފައިވާ ކަމަށާއި އެ ޕްލޭންގައި ރ. އަތޮޅުގައި އެއާޕޯޓެއް އެޅުމަށް ހިމަނާފައި ނުވާ ކަމަށެވެ.\n"އޭގައި [އެ ޕްލޭންގައި[ ރ. އަތޮޅުގައި އެއާޕޯޓެއް އިންތަނެއް އަޅުގަނޑަކަށް ނުފެނޭ. އަޅުގަނޑަށް ހީވަނީ ރ. އަތޮޅަކީ ފުދޭވަރަކަށް ބޮޑަށް ސީޕްލޭން އިން ކަވާ ކޮށްފައި ހުރި ސަރަހައްދެއްހެން އެހާ ގިނަ ރިސޯޓު ހުރުމުން. [ރ. އަތޮޅުގައި]،" އާދަމް ޝަރީފުގެ ސުވާލަށް ޖަވާބު ދެއްވަމުން ސްޓޭޓް މިނިސްޓަރު ޒުހައި ވިދާޅުވިއެވެ.\nއެ ސަރަހައްދުގައި އަޅާ އެއާޕޯޓު ހިންގާނީ ކޮންބައެއްތޯ އާދަމް ޝަރީފު ކުރި ސުވާލަށް ޖަވާބު ދެއްމުން ޒުހައިރު ވިދާޅުވީ، ސަރުކާރުން އެ ސަރަހައްދުގައި އެއާޕޯޓެއް އެޅުމަށް ނިންމަވައި، ސަރުކާރުން އަޅާނަމަ، އެތަން ހިންގާނީ ރީޖަނަލް އެއާޕޯޓުން ކަމަށެވެ. އަދި އަމިއްލަ ބަޔަކު އަޅާނަމަ، ހިންގާނީ އަމިއްލަ ބަޔަކު ކަމަށެވެ.\nމިދިޔަ ސަރުކާރުގައި ރ. ފައިނުގައި އެއާޕޯޓެއް އެޅުމަށް އައިލެންޑް އޭވިއޭޝަންއާ ހަވާލު ކުރިއެވެ. ނަމަވެސް ތިމާވެއްޓެއް ބޮޑެތި ގެއްލުންތަކެއް ލިބޭތީ އެ ރަށުގައި އެއާޕޯޓު ނާޅަން މިސަރުކާރުން ފަހުން ވަނީ ނިންމަވާފައެވެ. ފައިނު އެއާޕޯޓު އެޅުމުގެ މަސައްކަތް ކުރިއަށް ގެންދިޔުމަށް ހެދި އެންވަޔަރަމެންޓް އިމްޕެކްޓް އެސެސްމެންޓް (އީއައިއޭ) ގައި ބުނީ އެއާޕޯޓު އެޅުމަށް އެ ރަށުން 5792 ރުއްގަސް ކަނޑަންޖެހޭކަމަށެވެ.\nއާސިފް ބުނަނީ ދޯނީގައި ހައްމާދަށް ވަޅިން ހަމަލާ ނުދޭ ކަމަށް\nދިރާގު ހަލުއި އިންޓަނެޓު މަޑުއްވަރީ އަށް\nމަޑުއްވަރީ އައިސްޕްލާންޓް ލަސްވާތީ ޒަހާއާ ސުވާލުކުރަނީ


ލީޗް ތެރަޕީން ކަޅު ފަންގަސް ރަނގަޅުވޭ؟ – Dhen.mv\nލީޗް ތެރަޕީން ކަޅު ފަންގަސް ރަނގަޅުވޭ؟\nއާމިނަތު ސަަޒްރާ July 20, 2021 - 5:10 pm\nކޮވިޑް19އާ އެކު އިންޑިޔާގައި ހަލުވިކަމާ އެކު ދަނީ ކަޅު ފަންގަސް ބަލި ފެތުރެމުންނެވެ. އެއާ އެކު އިންޑިޔާއިން ދަނީ މިބައްޔަށް އެކިއެކި ފަރުވާތައް ހޯދޭތޯ މަސައްކަތް ކުރަމުންނެވެ. މިގޮތުން ލީޗް ތެރަޕީ ދީގެން ވެސް ބައެއް މީހުންނަށް ދަނީ ފަރުވާ ދެމުންނެވެ.\nލީޗް ތެރަޕީއަކީ ކޮބާ؟\nލީޗްސްއަކީ ކަޅުކުލަައިގެ ކުޑަ ، ލޭ ބޯ ފަންޏެކެވެ. ލީޗް ތެރަޕީ ދިނުމަށް ޓަކައި ބޭނުންކުރަނީ ވަކި ވައްތަރެއްގެ ލީޗެކެވެ. މިވައްތަރު ލީޗަސްއަށް ކިޔަނީ މެޑިކަލް ލީޗަސްއެވެ. މިފަރުވާ ދިނުމަށް ޓަކައި މިވައްތަރުގެ ފަނި ގައިގެ ތަންތަނުގައި ލޭ ބޯން ފަނަރަ ނުވަތަ 20 މިނެޓު ވަންދެން ބައިންދައެވެ. މިގޮތަށް މިފަނި، ލޭ ބުއިމުގެ ސަބަބުން ހަށިގަނޑުގައިވާ ހަޑި ލޭތައް ބޭރުވެ، ލޭގެ ހިނގުން ރަނގަޅުވާކަމަށް ސިއްހީ މާހިރުން ބުނެއެވެ.\nލީޗް ތެރަޕީއިން ބްލެކް ފަންގަސް ރަނގަޅުވޭތަ؟\nއިންޑިޔާގެ އާޔުރުވެދިކް ކޮންސަލްޓެންޓެއް ކަމުގައިވާ ޑރ. އަސްވަތީ ޕަތިޔަތު ވިދާޅުވި ގޮތުގައި ކަޅު ފަންގަސް ޖެހެނީ ކޮވިޑް ޖެހުނު މީހުންގެ ތެރެއިން ހަކުރު ބަލި ފަދަ ބަލިތައް ޖެހިފައިވާ މީހުންނަށެވެ.\n"މިބަލީގެ ފަރުވާތަކުގެ ތެރެއިން އެންމެ ރަނގަޅީ ލީޗް ތެރަޕީ. އެއީ މި ފަރުވާ ދެނީ އާޔުރުވެދިކް އެހެން ފަރުވާތަކާ އެކު ކަމަށް ވާތީ. އެކަމަކު ފަރުވާގެ ޔަގީންކަން ބަރޯސާ ވާނީ ބަލި ޖެހިފައިވާ މިންވަރަށް" ޑރ. އަސްވަތީ ޕަތިޔަތު ވިދާޅުވިއެވެ.\nއެހެން ނަމަވެސް ލީޗް ތެރަޕީއިން އެހެން ބަލި ބައްޔަށް ފަރުވާ ލިބުނަސް ކަޅު ފަންގަސްއަށް ފަރުވާ ލިބޭކަމުގެ އެއްވެސް ހެއްކެއް ނެތްކަމަށް ވެސް ބައެއް ސިއްހީ މާހިރުން ދަނީ ބުނަމުންނެވެ.\nމިގޮތުން އިންޑިޔާގެ ކަރުން މަތީގެ ޑޮކްޓަރެއްކަމުގައިވާ ޑރ. އަމީތާބް މާލިކް ވިދާޅުވި ގޮތުގައި ކަޅު ފަންގަހުން ސަލާމަތްވުމުގެ ޔަގީންކަން އޮތް ހަމައެކަނި ގޮތަކީ އޮޕަރޭޝަން ކޮށްގެން އިންފެކްޓްވެފައިވާ ހިސާބު ނެގުމެވެ.\nބްލެކް ފަންގަސް ޖެހިގެން އިންޑިއާއިން 4،300 އަށް ވުރެ ގިނަ މީހުން މަރުވެއްޖެ\nބްލެކް ފަންގަސް ޖެހޭ މީހުން ގިނަ ވަނީ ހަކުރުބަލި ޖެހިފައި ތިބި މީހުން ގިނަކަމުން: ސިއްހީ މާހިރުން\nބިރުވެރިކަން އިންތިހާއަށް، ހަލުވިކަމާ އެކު ބްލެކް ފަންގަސް ފެތުރެނީ\nބްލެކް ފަންގަސް: އިންޑިއާގެ 8،800އަށް ވުރެ ގިނަ މީހުންނަށް މި ބަލި ޖެހިއްޖެ


Israel ge idhikolhu party thakun coalition hadhaifi, Natanyahu ge verikan nimumakah! | Atoll News\nއިޒްރާއީލްގެ އިދިކޮޅު ޕާޓީތަކުން ފަހު ވަގުތު ކޯލިޝަން ހަދައިފި، ނަތަންޔާހޫގެ ވެރިކަން ނިމުމަކަށް!\nއިޒްރާއީލްގެ އިދިކޮޅު ލީޑަރުން --\nޝާއިޢުކުރީ: ފާޠިމަތު ފާޒިހާ ޖޫން 3, 2021, 19:58\nއިޒްރާއީލްގެ ބޮޑުވަޒީރު ބެންޖަމިން ނަތައްޔާހޫގެ 12 އަހަރުވީ ވެރިކަން ނިމުމަކަށް އަންނާނެކަން ޔަގީން ވެއްޖެ އެވެ.\nނަތަންޔާހޫގެ ވެރިކަން ނިމުމަކަށް އަންނާނެކަން ޔަގީންވީ އިދިކޮޅު އަށް ޕާޓީ ކޯލިޝަން ހެދުމުންނެވެ. އެ ޕާޓީތަކުން ވަނީ ކޯލިޝަން ހަދައި އެ ގައުމުގެ ރައީސް ރެއުވިން ރިވްލީން އަށް ރޭ އަންގަވާފަ އެވެ.\nއިސްރާއީލްގެ އިދިކޮޅު ކޯލިޝަނުން އެއްބަސްވެފައި އޮތް ގޮތުން ސަރުކާރުގެ ހަތަރު އަހަރުގެ ދައުރުގެ ފުރަތަމަ ދެ އަހަރު، ބޮޑުވަޒީރު ކަމުގައި ހުންނަވާނީ ހަރުކަށި ދީނީ-ވަތަނީ ހިޔާލާތުގެ އަދި ޓެކްނޮލޮޖީ ދާއިރާގެ މަލްޓި-މިލިއަނަރެއް ކަމަށްވާ ނަފްތާލީ ބެނެޓް އެވެ. ފަހު ދެ އަހަރު ބޮޑުވަޒީރު ކަމުގައި ހުންނަވާނީ، އިދިކޮޅު ޔޭޝް އަތީދް ޕާޓީގެ ލީޑަރު މެދުމިނު ސެކިއުލާ ހިޔާލާތުގެ ޔައީރް ލެޕިޑް އެވެ. އެ ސަރުކާރު އެކުލަވާލުމުގައި އިސްކޮށް ހުރީ ލެޕިޑް އެވެ.\nކުރިން ޓީވީ ޕްރެޒެންޓަރެއްގެ ގޮތުގައި މަސައްކަތް ކުރެއްވި، ލެޕިޑްއަށް ސަރުކާރެއް އެކުލަވައިލުމަށް އެންމެ ބޮޑު ބާރަކަށްވީ، ނަފްތާލީ ބެނެޓް، ސަރުކާރުގައި ބައިވެރިވާން ނިންމުމުންނެވެ.\nއިދިކޮޅުން އެއްގަލަކަށް އަރައި ކޯލިޝަން ހެދުމުގެ އެންމެ ބޮޑު ބޭނުމަކީ އަނިޔާވެރި ނަތަންޔޫގެ ވެރިކަން ނިމުމަކަށް ގެނައުން ކަމަށް ރިޕޯޓުތައް ބުނެ އެވެ. އެކަމަކު އެ ޕާޓީތައް އެއްގަލަށް އަރައިގެން ދައުރު ނިމެންދެން ނުވަތަ ގިނަ ދުވަހު ވެރިކަން ކުރެވޭނެ ކަމަކަށްވެސް ގަބޫލެއް ނުކުރެވެ އެވެ.\nބައިނަލް އަގުވާމީ މީޑިއާ ރިޕޯޓުތައް ބުނާގޮތުގައި އިދިކޮޅު ކޯލިޝަނުން އެއް ލަވައިގެން ކިޔާ ކަމަށް ދައްކައިގެން ވެރިކަމަށް އަޔަސް ޕާޓީތަކުގެ ސިޔާސަތު ވަރަށް ތަފާތެވެ.\nއޭގެ ތެރެއިން ބައެއް ޕާޓީތަކަކީ، ހިފާފައިވާ ބިންތަކުން ގަދަކަމުން ފަލަސްތީނު މީހުން ބޭރުކޮށް، އެ ބިންތަކުގައި ޔަހޫދީން ވަޒަންވެރިކުރުމަށް ބާރުއަޅާ ގޮވާލަމުންދާ ޕާޓީތަކެވެ. އަނެއް ޕާޓީތަކަކީ، ފަލަސްތީނު މީހުންގެ ވެސް ދައުލަތަކާ އެކު އިޒްރޭލުގެ ދައުލަތް ދެމި އޮތުމަށް ވަކާލާތުކުރާ ޕާޓީތަކެވެ.\nއިޒްރާއީލެގެ އިދިކޮޅު ފަރާތްތަކުން ކޯލިޝަން ހެދިކަން އިއުލާނު ކުރިޔަސް އެ ސަރުކާރު އެކުލަވާލެވޭނީ އެ ގައުމުގެ ކަނީސަތުގައި ނަގާ ވޯޓުގައި، އާ ސަރުކާރަށް އަގުލަބިއްޔަތުގެ ތާއީދު ލިބުމުންނެވެ. ކުރިއަށް އޮތް 7-12 ދުވަސް ތެރޭގައި، އާ ސަރުކާރަށް ރުހުން އޮތްތޯ ބެލުމަށް ކަނީސަތުގައި ވޯޓު ނަގާނެ އެވެ.


ތިބާގެ ފާފަތައް ފުއްސެވުން އެދި ކުރެވިދާނެ ކަންތަކަކީ ކޮބާ؟\nއެމެރިކާގެ މުސްލިމު ދީނީ ޢިލްމުވެރިއެއް ކަމަށްވާ ނޫމަން އަލީ ޚާން ގެ ދަރުހެއްގައި އޭނާ ވަނީ، އިންސާނަކަށް ފާފައެއް ކުރެވުމުން الله سبحانه وتعالى އެފާފަ ފުއްސަވައިފިކަން އެނގޭނެ ގޮތްތަކަކާއި ބެހޭ ގޮތުން ވާހަކަ ދައްކަވާފައެވެ.\n"ފާފަ ފުއްސަވައިފިކަން އިނގޭނީ ކިހިނެއް ހެއްޔެވެ؟ މިއީ ވަރަށް ގިނައިން މީހުން ކޮށްފައިވާ ސުވާލެކެވެ. ޚާއްސަކޮށް ރަމަޟާން މަހު، ފާފަ ފުއްސަވައިފިކަން ކޮންމެވެސް ގޮތަކުން އަނގަވާދެއްވުމަށް ގިނަ ބަޔަކު އެދެއެވެ.\nއަހަރެން ބުނާނީ މިއީ އިންސާނެއްގެ އީމާންތެރިކަން އެމީހެއްގެ ހިތުގައި ހުރި މިންވަރު ދައްކުވައިދޭ ކަމެއް ކަމަށެވެ. ރަސޫލާ (صلّى الله عليه وسلّم) ޙަދީޘްފުޅު ކުރައްވާފައިވަނީ ތިމާ ކުޅަ ކޮންމެ ހެޔޮ ޢަމަލަކުން ތިމާގެ ހިތައް އުފަލާއި ހިތްހަމަ ޖެހުންދީ، ނުބައި ޢަމަލެއް ކުޅައުމުން އެކަމާއި ތިމާ ދެރަވެ ހިތް ނުތަނަވަސް ވާނަމަ، ތިމާއަކީ ޠާޤްވާވެރިއެކެވެ.\nއެހެންކަމުން ތިމާއަށް ކުރެވިފައިވާ ފާފަތައް ފުއްސަވާފައިވޭތޯ ބެއްލެވުމަށް އުޅުމަކީ ވެސް ޠަޤްވާވެރިއެއް ކަމުގެ ހެއްކެކެވެ.\nކީރިތި ޤުރްޢާނުންނާއި ރަސޫލާ (صلّى الله عليه وسلّم) ގެ ސުންނަތުން ހާމަވެފައިވާ ގޮތުގައި ފާފަފުއްސެވުމަށްޓަކައި ދިރިއުޅުމުގައި ދެ ކަމެއް ކުރަން ޖެހެއެވެ. އެއްކަމަކީ އިސްތިޤްފާރް އެވެ. އަނެއް ކަމަކީ ޠަޥްބާ ވުމެވެ. ބައެއް މީހުން ދެކޭ ގޮތުގައި މިދެކަމަކީ އެއްކަމަކެވެ. ނަމަވެސް އިސްތިޤްފާރް ކުރުމަކީ ކުރެވުނު ފާފަ ފުއްސެވުމަށް އެދި ދުޢާ ކުރުމެވެ. ޠަޥްބާ ވުމަކީ އެފާފަ އަލުން ނުކުރާނެކަމަށް ދުޢާ ދެންނެވުމެވެ. މިދެކަންތައް އެއްކޮށް ކުރެވުމަކީ، އެއަޅަކަށް އެކަލާނގެ ފާފަ ފުއްސަވައިފި ކަމުގެ ނިޝާނެކެވެ.\nއިސްތިޤްފާރް ކުރާނީ ކިހިނެއް؟ އެއީ ހަމައެކަނި އަނގައިން ބުނެލާ ބަހެއްތަ؟ ނޫން. އިސްތިޤްފާރް ކުރަންވާނީ ހިތުގެ އެންމެ ފުންމިނުން، الله سبحانه وتعالى ފާފަ ފުއްސެވުމަށް ވަރަށް ބޮޑަށް އެދޭކަން ހާމަ ކުރަމުންނެވެ.\nއިންސާނަކަށް ފާފައެއް ކުރެވުމުން، އެކަމަކަށް އިސްތިޤްފާރުކޮށް، ޠަޥްބާ ވުމަށްފަހު، ޠަޥްބާ ވެއްޖެކަމާއި އެފާފައިން އަރައިގެންފިކަން އޭނާއަށް އިޙުސާސް ވާން ޖެހޭނެއެވެ. އެފަދައިން އޭނާއަށް އިޙުސާސްވާނީ އެއިންސާނާވެވޭ ޠަޥްބާ އަކީ އެކަލާނގެ އޭނާއަށް ފާފަފުއްސެވުމަށް ހިތުގެ އެންމެ ފުންމިނުން އިޚުލާސްތެރިކަމާއިއެކު އެދޭނަމައެވެ.\nފާފަ ފުއްސެވުމަށް އެދި އިސްތިޤްފާރު ކުރާއިރު އެއީ ހަމަ އެކަނި އާދައިގެ މަތިން އެކަކު އަނެކަކު ގާތުން މާފަށް އެދޭ އެދުން ގޮތަށް، ކުރެވޭ ކަމަކަށް ވެގެން ނުވާނެއެވެ. ތިމާއަށް އެފާފަ ކުރެވުނީތީ އެކަމާއި ލަދުގަނެ، މާތް ﷲ ގެ އަޒާބަކަށް ބިރުގަނެ އެކަލާނގެ ޙަޟްރަތަށް ކުއްތަންވެ، އެފަަދަ ޢަމަލެއް ދެން ނުކުރުމަށް ތިމާގެ ހިތުގެ އަޑިން ކަނޑައަޅަން ވާނެއެވެ. މިފަދައިން ކަންތައް ކުރެވިއްޖެނަމަ، އެކަލާނގެ އެއިންސާނެއްގެ ފާފަ ފުއްސަވައިފިކަން އެނގުނީއެވެ.\nއާދައިގެ އިންސާނެއް ގާތު މާފަށް އެދުމާއި އެކަލާނގެ ޙަޟްރަތުން ފާފަ ފުއްސެވުމަށް އެދި ދުޢާ ކުރުން ތަފާތެވެ. އާދައިގެ އިންސާނެއް ގާތު މާފަށް އެދުމުން، އެކަމަށް މާފު ކޮށްދިން ކަމުގައި ވިޔަސް އެދެމީހުންގެ ދެމެދުގައި ކަންތައްތައް ކުރިން އޮތް ގޮތަކަށް ރުޖޫޢައެއް ނުވެވޭނެއެވެ. ނަމަވެސް الله سبحانه وتعالى ފާފަ ފުއްސަވައިފި އަޅަކާއި އެކަލާނގެއާއި ދެމެދު އޮންނަ ގުޅުން އިތުރަށް ވަރުގަދަ ވެއެވެ."


Messi ah5vana libumakee joke eh: Valverde | Mihaaru\n05 ޑިސެމްބަރ 2018 - 10:396comments\nދުނިޔޭގެ 180 ނޫސްވެރިންގެ ވޯޓުން ހޮވި މި މަގާމް ކާމިޔާބުކުރީ ރެއާލް މެޑްރިޑުގެ ލޫކާ މޮޑްރިޗެވެ. އޭނާ ވަނީ އެ ޓީމާ އެކު ޗެމްޕިއަންސް ލީގު ކާމިޔާބުކޮށް ކްރޮއޭޝިއާއާ އެކު ވޯލްޑް ކަޕުގެ ފައިނަލަށް ދަތުރުކޮށްފަ އެވެ. މެސީ ވަނީ ބާސެލޯނާއާ އެކު ސްޕެނިޝް ލީގާއި ސްޕެނިޝް ކަޕް ކާމިޔާބުކޮށް އިންޑިވިޖުއަލީ މޮޅު ކުޅުމެއް ދައްކައިފަ އެވެ. މިއީ މި އެވޯޑުގެ ގަދަ ތިނެއްގައި މެސީ އަށް 2006 ގެ ފަހުން ޖާގަ ނުލިބުނު ފުރަތަމަ ފަހަރެވެ.\n"އަހަރެމެން މޮޑްރިޗަށް މަރުހަބާ ކިޔަން ބެލޮންޑިއޯ އެވޯޑް ހޯދުމުން. އެކަމަކު މެސީ ފަސް ވަނައިގައި އޮތުމަކީ ޖޯކެއް،" ވަލްވޭޑޭ ބުންޏެވެ.\nގަދަ ތިނެއްގައި މެސީ ނުހިމެނޭތީ ވަލްވޭޑޭ ވަނީ ކުރިން ވެސް ފާޑުކިޔައިފަ އެވެ. އެގޮތުން ވަލްވާޑޭ ބުނީ އޭނާ ހުރީ ވަރަށް ގިނަ ބަޔެކޭ އެއްގޮތަށް ހައިރާންވެފައި ކަމަށާއި މެސީ ނެތި ގަދަ ތިން ކުޅުންތެރިން ދުނިޔޭގެ ނިސްބަތުން ނުނެގޭނެ ކަމަށެވެ.\n"ޓީމުތަކުން ހޯދާ ކާމިޔާބީ އަކީ ވަކި ކުޅުންތެރިންނަށް ނޮމިނޭޝަން ދޭން ޖެހޭ ސަބަބެއް ނޫން. އިންޑިވިޖުއަލީ ބަލަންވީ. ތަފާސްހިސާބުތަކުން ވެސް ބަލަންވީ. މެސީ ފަހަތަށް ޖައްސާލެވޭނެ ކުޅުންތެރިޔަކު މަދުވާނެ،" ވަލްވޭޑޭ ބުންޏެވެ.